Penyusutan Empangan Bukit Merah: Pembenihan awan dalam seminggu lagi

BAGAN SERAI, 3 Jun – Pembenihan awam di kawasan takungan di Empangan Bukit Merah di sini yang semakin surut, dijangka akan dilaksanakan dalam tempoh seminggu lagi.

Pengerusi Jawatankuasa Perladangan, Pertanian dan Industri Makanan Perak Razman Zakaria berkata Jabatan Meteorologi Malaysia dan Agensi Pengurusan Bencana Negara (NADMA), akan melihat kesesuaian awan dan tiupan angin bagi melaksanakan pembenihan awan dalam tempoh terdekat.

Beliau berkata pihaknya yakin proses pembenihan awan akan dapat membantu menurunkan hujan di kawasan sawah dan kawasan tadahan di kawasan Pondok Tanjung dan Ijok.

Terdahulu beliau menghadiri majlis solat hajat dan solat istisqa di Dataran Pusat Informasi Jabatan Pengairan dan Saliran (JPS) di Bukit Merah di sini hari ini yang disetai kira-kira 200 penduduk sekitar.

Minggu lepas, Menteri Besar Perak Datuk Seri Saarani Mohamad dilaporkan berkata kerajaan negeri akan melakukan pembenihan awan, untuk mengatasi masalah bekalan air di Empangan Bukit Merah yang semakin surut.

Razman berkata Saarani telah mengarahkan Unit Perancangan Ekonomi Negeri (Upen) semalam supaya membuat satu kertas kerja untuk meminta peruntukan, supaya air dari Sungai Perak dapat dipam ke Empangan Bukit Merah menerusi projek terowong dan tidak bergantung kepada hujan.

Sementara itu, Pegawai Pertanian Daerah Kerian Ridhuan Osman berkata sawah padi seluas 12,400 hektar membabitkan 4,720 pesawah di Bagan Serai dan Selinsing akan terjejas sekiranya hujan tidak turun dalam tempoh seminggu.

“Umur padi di kawasan berkenaan antara 20 hingga 40 hari dan masih memerlukan air yang ditakung dalam tempoh seminggu dua lagi.

“Kita bimbang jika berterusan sawah kering dan tanah merekah akan menjejaskan tanaman padi kerana dalam tempoh seminggu ini sawah amat kritikal memerlukan air dan jika kemarau berterusan akan menjejaskan tanaman padi,” katanya.

Ridhuan berkata paras air di Empangan Bukit Merah sekarang ialah 20.4 kaki (6.21 meter) dan bekalan untuk sawah telah dihentikan sejak 27 Mei.- BERNAMA


Tak boleh potong gaji pekerja BDR – Saravanan

TAPAH, 29 April – Dasar gaji negara tidak membenarkan pemotongan gaji atau elaun pekerja yang bekerja dari rumah (BDR), kata Menteri Sumber Manusia Datuk Seri M.Saravanan.

“Hari ini tiada halangan, majikan boleh minta mereka masuk ke pejabat. Tidak boleh mana-mana pihak kerja dari rumah tanpa persetujuan daripada majikan.

“Majikan dia membenarkan, maka tidak patutlah mereka hendak potong gaji. Kalau majikan tidak setuju dengan pekerja bekerja dari rumah, mereka boleh minta majikan datang ke pejabat. Jangan kita bagi kebenaran, kita pula potong gaji,” katanya selepas majlis berbuka puasa di sini semalam.

Beliau mengulas laporan mengenai Persekutuan Majikan-Majikan Malaysia (MEF) yang melihat kewajaran majikan memberikan gaji yang lebih kecil termasuk memotong elaun perjalanan jika pekerja memilih untuk BDR.

Pengarah Eksekutifnya Shamsuddin Bardan dilaporkan berkata ada pekerja yang bersetuju dengan langkah berkenaan susulan bekerja dari rumah sudah menjimatkan kos pergi dan balik dari tempat kerja. – BERNAMA


Pasukan khas di bawah D11 akan ditubuh kekang pornografi kanak-kanak – PM

Perdana Menteri yang juga Menteri Kewangan Datuk Seri Anwar Ibrahim berkata pasukan berkenaan akan bekerjasama dengan pelbagai agensi untuk mencari pelaku yang terlibat.

“Ia untuk memberikan perkhidmatan sokongan lebih komprehensif kepada kanak-kanak,” kata beliau ketika membentangkan Belanjawan 2023 di Dewan Rakyat, di bawah Kerajaan Perpaduan hari ini.

Bagaimanapun, belanjawan itu tidak sempat dibahas dan diluluskan susulan pembubaran Parlimen pada 10 Okt yang memberi laluan kepada Pilihan Raya Umum ke-15 (PRU15).

Sementara itu, Anwar berkata kerajaan akan menggubal Akta Kredit Pengguna serta menubuhkan Lembaga Pemantauan Kredit Pengguna bagi mengawal selia perniagaan kredit, yang dijangka dibentangkan pada tahun ini.

“Syarikat yang menyediakan perkhidmatan kredit pengguna seperti syarikat pemfaktoran dan Buy Now Pay Later perlu dikawal lagi bagi melindungi hak pengguna,” katanya.

Selain itu, Anwar berkata bagi membantu rakyat susah mendapat pembelaan yang adil dan saksama, Jabatan Bantuan Guaman akan menaikkan had kelayakan mendapatkan bantuan guaman penuh daripada RM30,000 kepada RM50,000.

“Melangkah ke hadapan, kerajaan akan meniliti ikhtiar untuk menggubal akta yang khusus bagi menawarkan bantuan guaman percuma bagi kes jenayah supaya rakyat susah turut mendapat akses kepada keadilan,” katanya. – BERNAMA


Polis serbu kondo mewah proses dadah, rampas ekstasi bernilai RM26.5 juta

KUALA LUMPUR, 29 Mei – Polis menyerbu dua unit kondominium mewah yang dijadikan sebagai tempat pemprosesan dadah jenis ekstasi di sekitar ibu negara, dan menahan seorang lelaki disyaki dalang kegiatan itu, serta tiga wanita warga China yang disyaki terbabit, Khamis lepas.

Pengarah Jabatan Siasatan Jenayah Narkotik (JSJN) Ibu pejabat polis Bukit Aman Datuk Ayob Khan Mydin Pitchay berkata kesemua mereka yang berumur 48 hingga 56 tahun itu ditahan dalam serbuan yang bermula pada pukul 4.30 petang.

Beliau berkata kondominium mewah itu disewa RM2,500 sebulan tiap satu unit dan ia digunakan sebagai tempat untuk memproses dadah, sebelum dijual kepada pelanggan di kelab malam serta pasaran tempatan, dan kegiatan mereka dipercayai telah aktif sejak hujung tahun lepas.

“Sejumlah pil dan serbuk dadah jenis ekstasi dianggarkan bernilai RM26.5 juta dan dua kenderaan, wang tunai, jam tangan serta barang kemas dirampas dalam serbuan itu,” katanya pada sidang media di Bukit Aman di sini, hari ini.

Menurutnya semakan mendapati tiga wanita warga asing itu masuk ke negara ini empat hingga lima tahun lepas menggunakan pas lawatan sosial.

Beliau berkata kesemua mereka yang didapati negatif dadah dan tidak memiliki sebarang rekod jenayah lampau itu direman tujuh hari bagi membantu siasatan dan kes disiasat mengikut Seksyen 39B Akta Dadah Berbahaya 1952.

Sementara itu Ayob Khan berkata pihaknya sedang melengkapkan kertas siasatan berhubung kes seorang bekas diplomat Malaysia bersama anak lelakinya yang ditahan kerana disyaki menanam dan memiliki ladang pokok ganja di Janda Baik, Pahang pada 21 Mei lepas.

“Bekas diplomat berusia 78 tahun itu telah dibebaskan dengan jaminan polis selepas tempoh remannya tamat semalam, dan anaknya masih ditahan reman sehingga esok, mungkin akan disambung reman,” katanya.

Selasa lepas media melaporkan polis menahan seorang bekas diplomat bergelar Datuk dan anak lelakinya berusia 53 tahun yang dipercayai terlibat menanam 102 pokok disyaki ganja di sebuah rumah di Kampung Sum Sum, Janda Baik, Bukit Tinggi, Pahang.- BERNAMA


Runtuhan kuari, JKKP sedia ambil tindakan

IPOH, 9 Mac – Jabatan Keselamatan dan Kesihatan Pekerjaan (JKKP) Perak akan mengambil tindakan perundangan ke atas pihak yang bertanggungjawab berhubung insiden dua pekerja dipercayai tertimbus di bawah runtuhan kuari di Keramat Pulai, Jalan Simpang Pulai-Cameron Highlands di sini, semalam.

Pengarahnya Supian Alias berkata pihak berkenaan boleh dikenakan tindakan di bawah peruntukan Akta Keselamatan dan Kesihatan Pekerjaan 1994 sekiranya didapati berlaku pelanggaran perundangan.

Beliau berkata sepasukan pegawai penyiasat JKKP Perak akan menjalankan siasatan menyeluruh bagi mengenal pasti sebarang pelanggaran perundangan dan elemen lain yang menjadi punca kepada kemalangan itu, setelah operasi mencari dan menyelamat selesai dijalankan Jabatan Bomba dan Penyelamat Malaysia.

“Mengikut Akta Keselamatan dan Kesihatan Pekerjaan 1994 adalah menjadi kewajipan setiap majikan memastikan keselamatan, kesihatan dan kebajikan semasa bekerja kepada semua pekerjanya mahupun orang awam di tempat kerja di bawah kawalannya.

“Majikan mempunyai kawalan penuh ke atas sebarang aktiviti di tempat kerja, membuat analisa risiko dan mengadakan kawalan risiko yang berkesan sebelum pekerja menjalankan aktiviti mereka. Ini bagi mengurangkan risiko keselamatan ke atas pekerja dan orang awam, sekali gus mengelakkan berlakunya kemalangan,” katanya dalam satu kenyataan, hari ini.

Supian berkata kejadian seumpama itu boleh dielakkan sekiranya majikan melaksanakan penaksiran dan kawalan risiko yang komprehensif mengikut kaedah yang dinyatakan dalam Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC).

Dalam kejadian pada 9.15 pagi semalam, dua mangsa dipercayai tertimbus manakala dua lagi iaitu Mohd Razli Suhaimi, 35, cedera patah tulang kaki dan Pan Tam, 38, cedera ringan. – BERNAMA


Jururawat rugi lebih RM20,000 terpedaya pelaburan saham

KUANTAN, 4 Jun – Seorang jururawat mendakwa kerugian lebih RM20,000 selepas terpedaya dengan skim pelaburan saham yang menjanjikan pulangan berganda, menerusi media sosial.

Pemangku Ketua Jabatan Siasatan Jenayah Komersial Pahang DSP Yap Huat Tian berkata mangsa berusia 44 tahun itu, berminat menyertai pelaburan tersebut selepas melihat tawaran menarik di aplikasi TikTok pada 20 Mei lepas.

Beliau berkata wanita berkenaan ditawarkan empat pakej pelaburan dan memilih ‘pakej gold’ yang dikenakan bayaran RM250, dengan dijanjikan pulangan berjumlah RM7,800 dalam masa lapan hingga 12 jam.

“Mangsa melakukan enam transaksi berjumlah RM20,130 ke dalam pelbagai akaun yang diberikan suspek dari 29 Mei hingga Khamis lepas (2 Jun).

Justeru, Yap berkata jururawat tersebut telah membuat laporan di Balai Polis Temerloh semalam, bagi membolehkan siasatan dijalankan mengikut Seksyen 420 Kanun Keseksaan, yang jika sabit kesalahan boleh dipenjara maksimum 10 tahun dan sebat serta boleh dikenakan denda.- BERNAMA


Wanita ketua sindiket antara enam ditahan edar heroin base bernilai RM7.8 juta

KUALA LUMPUR 23 Feb. – Seorang wanita disyaki ketua sindiket pengedaran dadah antara enam individu yang ditahan bersama bahan asas heroin (heroin base) seberat 87.86 kilogram (kg) dianggarkan bernilai RM7.8 juta.

Kesemua suspek yang terdiri daripada warga tempatan berusia 22 hingga 48 tahun ditahan di sekitar Kuala Lumpur dan Selangor dalam enam serbuan pada Jumaat lalu.

Timbalan Pengarah (Pelucuthakan Harta/Perundangan/Tahanan) Jabatan Siasatan Jenayah Narkotik Bukit Aman Datuk Kamarul Zaman Mamat berkata, hasil risikan dan maklumat orang awam, polis menyerbu beberapa rumah yang dijadikan tempat pengedaran dadah itu, selain menjumpai 240 slab heroin.

“Dalam serbuan di salah sebuah rumah, polis merampas dua pucuk pistol jenis Glock bersama 39 butir peluru jenis 9mm dan 0.45 mm.

“Selain itu, turut dirampas adalah lima kenderaan jenis BMW 320i, Nissan Murano, Toyota Harrier, Proton Perdana dan Perodua Myvi dianggar bernilai lebih RM330,000 serta wang tunai RM75,000,” katanya pada sidang media di Ibu Pejabat Polis Kontinjen Kuala Lumpur di sini hari ini.

Kamarul Zaman berkata sindiket itu yang mengedar heroin base untuk pasaran tempatan telah memperoleh bahan asas berkenaan dari Myanmar melalui negara jiran dan telah bergiat aktif sejak Ogos tahun lepas.

Mengulas mengenai modus operandi sindiket ini, Kamarul Zaman berkata berkemungkinan sindiket ini mengambil kesempatan menggunakan lori yang dikategorikan sebagai perkhidmatan penting untuk melepasi sekatan jalan raya dalam tempoh Perintah Kawalan Pergerakan (PKP).

Beliau berkata kesemua suspek direman selama lima hari hingga esok untuk membantu siasatan kes di bawah Seksyen 39B Akta Dadah Berbahaya 1952.


Pecah tanah tapak pasar tani Sungai Rambai tak lama lagi

SUNGAI RAMBAI 2 Jun – Pembinaan tapak pasar tani kekal Sungai Rambai berhampiran perkarangan Hentian Rehat dan Rawat (R&R) Sungai Rambai, arah selatan, di sini, dijangka akan dimulakan dalam masa terdekat.

Ahli Dewan Undangan Negeri (Adun) Sungai Rambai Siti Faizah Abd Azis berkata, pembinaan tapak pasar tani dirancang dilengkapi pelbagai kemudahan itu dianggarkan membabitkan kos RM3 juta.

Beliau yang juga Timbalan Exco Kesihatan, Sumber Manusia dan Perpaduan negeri, berharap operasi tapak pasar tani itu akan membantu merancakkan lagi aktiviti ekonomi penduduk sekitar selain menjadi tarikan bagi pintu gerbang selatan.


Mahkamah benar Najib pinda tarikh pelepasan, pemulangan pasport ke Singapura

PUTRAJAYA 3 Nov – Mahkamah Rayuan hari ini membenarkan permohonan Datuk Seri Najib Tun Razak untuk meminda tarikh pelepasan dan pemulangan pasportnya ke Singapura selepas mendapati bekas perdana menteri itu telah mengemukakan alasan munasabah dalam permohonannya.

Tiga panel hakim diketuai Hakim Datuk Seri Kamaludin Md Said berkata mahkamah tidak bertindak sewenang-wenangnya untuk meluluskan permohonan itu sekiranya tiada alasan munasabah diberikan.

“Mahkamah telah membaca permohonan pemohon (Najib) dan afidavit sokongan. Saya percaya alasan diberikan pemohon adalah munasabah dan disebabkan itu, pihak pendakwaan tidak membantah. Jika tiada alasan munasabah, mahkamah akan disalah tanggap dan dilihat sewang-wenangnya memberi kebenaran.

“Saya juga mengingatkan bahawa tiada alasan kali ketiga diberikan oleh pemohon. Kali pertama, alasan untuk melawat anak perempuan bersalin di Singapura dan hari ini, permohonan kali kedua untuk membantu Pilihan Raya Negeri (PRN) Melaka.

“Namun, setelah mempertimbangkan alasan munasabah diberikan, mahkamah membenarkan permohonan pemohon dan pasportnya perlu dikembalikan kepada mahkamah pada atau sebelum 6 Dis ini,” kata Kamaludin yang bersidang bersama Hakim Datuk Nordin Hassan dan Datuk Hashim Hamzah.

Najib, 68, memohon untuk meminda tarikh bagi pelepasan dan pemulangan pasportnya kepada mahkamah dari 20 Okt sehingga 22 Nov kepada 25 Okt sehingga 6 Dis ini bagi melawat anak perempuannya Nooryana Najwa yang kini berada di Singapura dan melahirkan anak kedua, dua hari lepas (Isnin).

Ahli Parlimen Pekan itu dalam afidavit sokongannya berkata beliau juga diamanahkan untuk membantu jentera UMNO menghadapi PRN Melaka pada 20 Nov ini memandangkan Presiden UMNO Datuk Seri Dr Ahmad Zahid Hamidi pada masa itu, akan berangkat ke Jerman untuk mendapatkan rawatan tulang belakang.

Terdahulu, peguam Muhammad Farhan Muhammad Shafee memberitahu panel, jadual perjalanan Najib ke Singapura terpaksa diubah kerana beliau diamanahkan dengan tanggungjawab untuk memastikan parti bertindak dengan teratur dan sewajarnya ketika ketiadaan Ahmad Zahid ketika PRN Melaka.

Pada 28 Julai 2020, Najib didapati bersalah terhadap tujuh pertuduhan melibatkan pecah amanah jenayah, pengubahan wang haram dan menyalahgunakan kuasa melibatkan RM42 juta dana SRC International Sdn Bhd dan kes itu kini dalam peringkat rayuan di Mahkamah Rayuan.- BERNAMA


ATM rancang ganti aset usang digunakan Malbatt di Lubnan

PORT DICKSON, 5 Nov – Angkatan Tentera Malaysia (ATM) dalam perancangan menggantikan aset-aset digunakan dalam misi Pasukan Interim Pertubuhan Bangsa-Bangsa Bersatu di Lubnan (UNIFIL) yang usang dan sudah mencapai tempoh efektif secara berfasa.

Panglima Angkatan Bersama Lt Jen Datuk Yazid Arshad berkata penggantian aset itu, termasuk 39 unit kereta perisai Condor yang digunakan sejak 2006, sekali gus memastikan kesiapsiagaan Pasukan Pengaman Batalion Malaysia (MALBATT) di negara berkenaan berada pada tahap terbaik.

Beliau berkata meskipun telah berusia, aset tersebut masih boleh beroperasi dengan baik berikutan penyelenggaraan yang sistematik, malah selain Lubnan ia juga digunakan di Somalia serta Bosnia Herzegovina.

“Baru-baru ini, kita juga dapat beberapa aset termasuk 20 pacuan empat roda FFR (Fitted for Radio) dan 15 trak tiga tan GS Cargo selain enam trak tiga tan, dua trak satu tan dan dua ambulans serta peralatan komunikasi.

“Akan datang kita rancang membuat perolehan 20 kenderaan jenis Armor bagi menggantikan kenderaan Condor yang kita miliki sekarang, secara berfasa yang diperoleh antara 2026 hingga 2028,” katanya kepada pemberita selepas Majlis Pembubaran dan Pemakaian Pingat Perkhidmatan Negara Bangsa-Bangsa Bersatu (PNBB) MALBATT 850-9, di sini hari ini.

Beliau berkata ATM turut merancang perolehan 59 High Mobility Light Tactical Vehicle yang akan dilaksanakan oleh tentera darat dalam meningkatkan keupayaan operasi.

Dalam pada itu, Yazid berkata walaupun berdepan cabaran besar seperti kawasan yang situasinya tidak menentu dan kestabilan negara yang agak rapuh, ia tidak menjejaskan kesiapsiagaan 854 anggota dan pegawai termasuk daripada Angkatan Bersenjata Diraja Brunei sejak 13 Nov tahun lepas.

Beliau berkata sebaliknya berbekalkan prinsip berkhidmat untuk keamanan, cabaran itu menjadi pemangkin untuk mereka terus mengekalkan tempo juang yang tinggi selain mampu bekerjasama dengan pelbagai angkatan tentera negara luar dan tempatan.

Menurutnya peningkatan kekuatan anggota wanita sebanyak 10 peratus untuk kontinjen kali ini, juga memberi impak positif dalam setiap pelaksanaan aktiviti Kerjasama Awam dan Tentera (CIMIC) melibatkan golongan wanita dan kanak-kanak tempatan.

“Ia juga menyokong hasrat Pertubuhan Bangsa-Bangsa Bersatu (PBB) yang menetapkan 15 peratus penglibatan wanita dalam misi PBB, jadi untuk MALBATT 850-9 kita berjaya capai 10 peratus penglibatan mereka dan akan ditambah secara berfasa hingga mencapai 15 peratus pada 2028,” katanya.

Jelasnya, secara keseluruhan, MALBATT 850-9 berjaya menguruskan 24,198 aktiviti pengoperasian melibatkan aktiviti bebas dan selaras bersama Angkatan Tentera Lubnan di kawasan berkeluasan 288 kilometer persegi, yang merupakan kawasan tanggungjawab paling besar di bawah UNIFIL.

Lebih membanggakan, beliau berkata Komander MALBATT 850-9 Kol Megat Maz Ardi Nohuddin turut dikurniakan pingat pengiktirafan dari Itali atas sumbangan serta jasa selain menganjurkan pelbagai aktiviti termasuk Larian untuk Keamanan 2022 yang membabitkan interaksi masyarakat setempat.

Pingat Croce Commemorativa Per La Partecipazione Alle Operazioni Di Pace itu disampaikan sendiri oleh Komander Sektor Barat UNIFIL kepada Megat Maz Ardi, sekali gus menjadikan beliau komander pertama daripada MALBATT menerima pengiktirafan tersebut.

Sementara itu, Megat Maz Ardi berkata penganjuran aktiviti berkenaan telah membangkitkan keyakinan masyarakat tempatan dan anggota UNIFIL selain mengeratkan hubungan baik antara mereka.


COVID: Malaysia tidak mampu laksana ‘lockdown’ – Khairy

KUALA LUMPUR, 9 Jan – Malaysia tidak mampu dari segi ekonomi dan kebajikan rakyat sekiranya melaksanakan lockdown (sekatan pergerakan) untuk mengekang penularan COVID-19.

“Namun strategi mereka iaitu containment (pembendungan) atau ‘zero COVID’ bermaksud total lockdown bila ada hanya tiga kes positif,” kata Khairy menerusi ciapan di Twitter rasmi beliau, hari ini.

Dalam ciapan itu, Khairy turut menyertakan tangkap layar laporan berita menyebut “Yuzhou : Second Chinese city forced into COVID lockdown” (Yuzhou : Bandar China kedua dikenakan sekatan pergerakan COVID).

Khairy berkata Malaysia telah mengurus kes positif dengan berkesan apabila kadar vaksinasi tinggi, selain turut mengingatkan rakyat terus menjaga prosedur operasi standard (SOP) agar kadar kematian, penggunaan unit rawatan rapi dan kemasukan ke hospital dapat dikurangkan.

Dalam pada itu, Khairy berkata beliau memberi sokongan penuh kepada Ketua Pengarah Kesihatan Tan Sri Dr Noor Hisham Abdullah untuk menjalankan tugas.

Kenyataan itu sebagai reaksi terhadap kenyataan Ahli Parlimen Bintulu Datuk Seri Tiong King Sing mempersoalkan latar belakang Dr Noor Hisham sebagai pakar bedah dan bukan daripada bidang kepakaran kesihatan awam.- BERNAMA


Zuraida tumpas, tiga menteri kabinet pertahan kerusi

KUALA LUMPUR, 20 November – Menteri Perusahaan Perladangan dan Komoditi Datuk Zuraida Kamaruddin tewas dalam percubaannya untuk mempertahankan kerusi Parlimen Ampang di Selangor dalam Pilihan Raya Umum ke-15 (PRU15).

Bagaimanapun rakan Kabinet beliau yang lain seperti Menteri Kanan Pertahanan Datuk Seri Hishammuddin Tun Hussein berjaya mengekalkan kerusi Parlimen Sembrong manakala Menteri Pengangkutan Datuk Seri Dr Wee Ka Siong mempertahankan kerusi Parlimen Ayer Hitam, kedua-duanya di Johor.

Selain itu, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi pula berjaya mempertahankan kerusi Parlimen Kapit di Sarawak.


Hujan berterusan: Beberapa daerah di Pahang, Johor diramal banjir

JPS menerusi hantaran di Twitter memaklumkan 10 daerah berkenaan meliputi Kuantan, Rompin, Pekan, Bera, Maran, Jerantut, Temerloh, Lipis, Raub dan Bentong.

Di Kuantan, kawasan yang dijangka terjejas adalah Bandar Sungai Lembing, Kampung (Kg) Melayu, Kg Sungai Rimau, Kg Panching, Kg Pasir Kemudi, Kg Sungai Pinang, Bandar Kuantan, Sungai Isap dan kawasan rendah di sekitarnya.

Di Rompin membabitkan Kg Ganoh, Kg Kemomoi, Kg Leban Condong, Kg Gading, Kg Bangkong, Kg Kerpal, Kg Tebu Hitam, Kg Merlak, Kg Sepayang, Kg Simpang Sepayang, Kg Desa Murni, Kg Kemendul, Kg Perepat, Kg Sepakat, Kg Batu 8, Kg Janglau, Kg Bukit Lepas, Kg Setajam, Kg Selancur, Kg Kurnia, Kg Garong, Kg Mentelong dan Kg Denai.

Turut diramal terjejas adalah RPS Runchang, Kg Batu 7 Sg Miang, Kg Kelat Rendang, Kg Permatang Cicar di Pekan; Kg Lubuk Perah dan Kg Lubuk Tiang (Bera); Kg Lubuk Paku, Kg Kuala Wau, Kg Serengkam, Kg Berkat, Kg Paya Chedong, Kg Ulu Luit dan Kg Jara (Maran); Kg Kuala Tahan, Kg Padang, Kg Gol, Kg Bantal Seberang dan Kg Gusai di Jerantut.

Di Temerloh, ia membabitkan Kg Bangau Parit dan Kg Teluk Ira; Kg Chegar Perah dan Kg Kuala Medang (Lipis); Kg Batu Malim, Kg Peruas, Kg Ulu Sungai dan Kg Ulu Gali (Raub) serta Kg Repas Baru, Kg Chegar Medang, Kg Ketari, Kg Cheringin dan Kg Semerting di Bentong.

Ramalan sama turut dikeluarkan JPS ke atas lima daerah di Johor membabitkan Mersing, Batu Pahat, Kluang, Kota Tinggi dan Johor Bahru, yang diramal akan mengalami banjir mulai 2 petang esok, susulan amaran hujan berterusan peringkat waspada. – BERNAMA


Lafaz cerai Puteri Sarah 18 April ini

KUALA LUMPUR, 10 April — Mahkamah Rendah Syariah Wilayah Persekutuan di sini hari ini menetapkan 18 April ini untuk pengarah filem Syamsul Yusof melafazkan cerai terhadap isteri pertamanya pelakon Puteri Sarah.

Hakim Syarie Akmaluddin Ilyas menetapkan tarikh itu selepas peguam syarie Datuk Akberdin Abdul Kader yang mewakili Puteri Sarah memaklumkan kepada mahkamah bahawa pasangan berkenaan mencapai persetujuan untuk membubarkan perkahwinan mereka secara baik dan aman.

“Pihak-pihak telah mencapai persetujuan untuk menyelesaikan masalah rumah tangga mereka secara baik dan satu draf perjanjian disediakan, namun pihak kami perlu meneliti dokumen itu terlebih dahulu.

“Oleh itu, kami berbincang agar mahkamah ini tangguhkan dahulu dapatan Jawatankuasa Pendamai (JKP) kerana pada tarikh akan datang, pihak-pihak akan merekodkan penyelesaian dan terus membubarkan pernikahan antara defendan (Syamsul) dan plaintif (Puteri Sarah),” katanya semasa prosiding hari ini yang ditetapkan laporan penuh JKP kedua-dua pihak.

Pada 7 Mac lepas, Hakim Syarie Akmaluddin memerintahkan pasangan berkenaan melantik wakil JKP selepas mendapati tidak terdapat keadaan luar biasa dalam permohonan perceraian Puteri Sarah supaya ia tidak melalui proses JKP, sebaliknya terus kepada hakam keluarga.

Pada 16 Jan lepas, Puteri Sarah atau nama sebenarnya Puteri Sarah Liyana Megat Kamaruddin, 38, memfailkan permohonan cerai terhadap Syamsul, atau nama sebenarnya Mohd Shamsul Md Yusof, 39, secara baik dengan kebenaran mahkamah di bawah Seksyen 47 Akta Undang-Undang Keluarga Islam (Wilayah-Wilayah Persekutuan) 1984.

Sementara itu, peguam syarie Azmi Mohd Rais yang mewakili Mohd Shamsul mengesahkan perkara tersebut dan memohon supaya satu tarikh lain ditetapkan oleh mahkamah untuk merekodkan penceraian.

“Kami mengesahkan apa yang dinyatakan oleh peguam defendan (Mohd Shamsul) dan tanpa memprejudiskan prosiding kes ini, satu perjanjian telah disediakan memandangkan pihak-pihak baru berjumpa malam tadi. Alhamdulillah, mereka telah mencapai satu sepakat atas terma-terma perjanjian,” kata Azmi.

“Terma-terma penyelesaian itu tidak boleh didedahkan sekarang dan pada tarikh itu (18 April), kita akan rekod apa yang boleh direkodkan di mahkamah ini antaranya ialah hadanah, nafkah anak, mutaah, nusyuz dan harta sepencarian. Ia meliputi isu-isu berkaitan sebelum dan selepas cerai,” kata peguam itu.

Puteri Sarah ketika ditemui media berkata penyelesaian secara baik ini adalah ‘sinar’ buat dirinya dan Mohd Shamsul serta anak-anak selain beliau tidak mahu bermusuhan antara satu sama lain.

“Semalam, kami berdua berjumpa dan berbincang…kami mencapai kata sepakat dan semua terma serta syarat sudah dipersetujui. Alhamdulillah, mungkin barakah bulan Ramadan. Kami ingin meneruskan hidup dengan tenang dan tidak mahu bermusuh serta berdendam dalam hati,” kata pelakon wanita itu.

Mohd Shamsul pula berkata penyelesaian secara baik ini adalah berkat doa daripada insan-insan tersayang dan ibu bapanya selain meminta semua pihak mendoakan yang terbaik untuk dirinya, Puteri Sarah dan anak-anak.


Liga-M: Lima aksi minggu pertama ditunda – MFL

Liga Bolasepak Malaysia (MFL) dalam kenyataan hari ini mengesahkan tiga perlawanan itu membabitkan satu aksi Liga Super antara Sri Pahang FC dan Terengganu FC (TFC) yang dijadual berlangsung di Stadium Darul Makmur, Kuantan esok.

Menerima nasib sama adalah dua aksi Liga Premier yang dijadual berlangsung esok iaitu antara UiTM FC dan TFC II di Stadium Sultan Ismail Nasiruddin Shah, Kuala Terengganu serta Perak FC menentang Kelantan United FC di Stadium Perak, Ipoh.

MFL memaklumkan 20 pemain serta pegawai pasukan Sri Pahang dijangkiti COVID-19, UiTM (12 pemain positif dan baki pemain kontak rapat bergejala) dan Perak sebanyak enam pemain diuji positif manakala 14 pemain kontak rapat bergejala.

Menurut badan pentadbir Liga-M itu, situasi tersebut menyaksikan aksi kedua Liga Super Sri Pahang menentang Selangor FC pada 8 Mac dan perlawanan pusingan pertama Piala FA menentang Manjung City FC pada 12 Mac juga terpaksa ditunda.

Dua aksi pusingan pertama Piala FA masing-masing UiTM bertemu Kuching City FC pada 15 Mac dan pertemuan Perak menentang Kijang Rangers FC pada 14 Mac juga terpaksa ditunda susulan perkembangan hari ini.

Ketua Pegawai Eksekutif MFL Stuart Ramalingam berkata prosedur operasi standard (SOP) terbaru MFL adalah kelab layak memohon penangguhan perlawanan sekiranya 50 peratus atau lebih daripada jumlah pendaftaran skuad utama pada hari perlawanan dijangkiti COVID-19 atau kontak rapat bergejala.

“Hari ini kami menerima laporan berhubung pasukan yang berdepan masalah positif COVID-19 antaranya Sri Pahang FC, Perak FC dan UiTM FC dan perlawanan ketiga-tiga pasukan ini terpaksa ditunda sehingga mereka selesai menjalani tempoh kuarantin,” katanya.

Semalam, MFL memaklumkan dua perlawanan Liga Premier melibatkan Selangor FC 2 menentang Skuad Projek FAM-MSN di Stadium UiTM, Shah Alam pada esok dan PDRM FC berdepan Kuching City FC di Stadium Bolasepak Kuala Lumpur, Cheras (7 Mac) terpaksa ditunda akibat jangkitan COVID-19. – BERNAMA


Melaka United tidak layak beraksi Liga Super 2023

Pengerusi Jawatankuasa Rayuan Pelesenan Kelab MFL Mohamad Yasin Abdullah berkata, pihaknya telah mempertimbangkan rayuan MUFC berikutan keputusan First Instance Body (FIB) yang telah menolak permohonan Lesen Kebangsaan bagi kitaran 2022 pada 12 Oktober 2022.

“Keputusan itu sekali gus menyaksikan skuad Hang Tuah tidak layak beraksi dalam Liga Super 2023,” katanya dalam satu kenyataan, hari ini.


Melaka tidak senarai hitam mana-mana penceramah – Mufti

BUKIT PALAH 22 April – Melaka tidak menyenarai hitam mana-mana penceramah luar yang ingin masuk ke negeri ini bagi menyampaikan dakwah.

Mufti Melaka Datuk Wira Abdul Halim Tawil menegaskan, setiap penceramah perlu mendapatkan kebenaran khas daripada Majlis Agama Islam Melaka (MAIM) sekurang-kurangnya dua minggu sebelum penganjuran program.

Abdul Halim juga menekankan, setiap penceramah perlu jujur dan bertanggungjawab dengan apa yang mahu disampaikan bagi mengelakkan sebarang elemen perpecahan dan khilafiah dalam kalangan masyarakat.

“Kalau tidak menghormati negeri asal mereka bermastautin, untuk mengambil tauliah atau sebagainya saya rasa agak sukar untuk kita menimbangkan perkara itu (kelulusan).

Beliau berkata demikian ketika ditemui selepas mengiringi Yang di-Pertua Negeri, Tun Seri Setia Mohd Ali Mohd Rustam menunaikan solat sunat Aidilfitri di Masjid Al-Azim, di sini, hari ini.


Aidilfitri: ‘Saudagar’ buluh mampu tersenyum lebar

KESIDANG 30 April – Bermula suka-suka, kini jualan buluh lemang Zul Azrai Zolkaply dari Pokok Mangga di sini, mendapat permintaan menggalakkan menjelang Aidilfitri tahun ini.

Anak jati Melaka berusia 34 tahun itu mula terlibat dalam dunia perniagaan buluh pada tahun 2021 sewaktu Perintah Kawalan Pergerakan (PKP) sedang melanda negara dengan menjual sekitar 6,000 batang buluh sahaja.

“Ini tahun kedua saya jual buluh lemang, mula tahun lepas hanya cuba sahaja masa perintah kawalan pergerakan (PKP). Saya jual dalam 5,000 hingga 6,000 batang buluh…dalam tempoh seminggu dah habis.

“Jadi saya rancang tahun ini untuk jual lebih lagi, target jualan dalam 50,000 batang tapi baru dapat masuk dalam 20,000 saja, tapi ikutkan jualan buluh dari awal Ramadan dalam 40,000 buluh lemang.

“Supplier (pembekal) tak boleh nak hantar sebab saya ambil daripada Orang Asli. Orang asli tak boleh nak supply untuk kita. Mungkin lepas raya kita dapat tambah sikit untuk orang buat persiapan rumah terbuka semua,” katanya ketika ditemui pemberita di kebun buluhnya di Pokok Mangga di sini, baru-baru ini.

Mengulas lanjut, Zul Azrai berkata bekalan buluh diambil dari pembekal di Terengganu dan Pahang, kemudiannya akan dikumpulkan di Melaka untuk proses memotong seterusnya dijual kepada orang ramai.

“Macam tahun lepas harga jual di pasaran RM1.50 dan RM1.80, lagi seminggu nak raya harga lagi tinggi…macam petang mantai, ada emergency (kecemasan) orang ambil lagi tinggi harga,” katanya.

“Di Kota Tinggi kita hantar dan kita akan caj penghantaran naik lori, biasanya pelanggan di sana ambil sehingga 5,000 batang,” katanya.


Terima kasih jururawat, anda wira dan wirawati kami – Ismail Sabri

KUALA LUMPUR, 12 Mei – Perdana Menteri Datuk Seri Ismail Sabri Yaakob menyifatkan jasa dan pengorbanan jururawat kepada Keluarga Malaysia amat besar terutamanya ketika negara menghadapi pandemik COVID-19.

Sambil mengucapkan Selamat Hari Jururawat Sedunia, Perdana Menteri berkata jururawat menjadikan segalanya sebagai taruhan bukan sahaja masa tetapi kudrat mereka untuk menjamin kesihatan dan nyawa semua.

“Saya ingin mengucapkan jutaan terima kasih kepada semua jururawat di negara ini. Jururawat juga adalah barisan hadapan yang amat saya sanjungi,” katanya menerusi catatan di Facebook hari ini.

Catatan itu turut disertakan dengan poster Selamat Hari Jururawat Sedunia yang memuatkan ucapan syabas dan terima kasih Perdana Menteri kepada jururawat atas perkhidmatan kesihatan dan jasa kepada masyarakat.


Kampung Padang Sebang jadi ‘Kampung Angkat Pergigian’

GADEK 2 Julai – Kampung Padang Sebang, di sini dipilih menjadi Kampung Angkat Pergigian buat pertama kali dalam usaha Kementerian Kesihatan Malaysia (KKM) menyampaikan perkhidmatan kesihatan pergigian kepada masyarakat.

Ahli Dewan Undangan Negeri (ADUN) Gadek, VP Shanmugam berkata, program Kampung Angkat Pergigian itu merupakan program yang tertangguh sejak dua tahun lalu.

“Menerusi program ini juga difahamkan pelbagai aktiviti akan dijalankan antaranya aktiviti promosi kesihatan pergigian merangkumi pameran, permainan interaktif, pemeriksaan gigi dan saringan kanser mulut.

“Pihak KKM turut akan mengadakan lawatan rumah ke rumah penduduk meliputi kaunseling penjagaam kesihatan pergigian dan berhenti merokok, latihan memberus gigi, demonstrasi penjagaan mulut kendiri serta sapuan varnis fluorida,” katanya kepada Melaka Hari Ini selepas merasmikan Program Kampung Angkat Pergigian di Balai Raya Kampung Padang Sebang di sini hari ini.

Mengulas lanjut, Shanmugam yang juga EXCO Belia, Sukan dan NGO negeri berkata program seumpama itu wajar dilaksanakan di setiap kampung di setiap DUN.

“Kebaikan program ini memudahkan penduduk setempat dapatkan perkhidmatan pergigian, menjimatkan kos dan meningkatkan pengetahuan serta kesedaran masyarakat terhadap kepentingan penjagaan gigi,” katanya.


TPM lancar TMM2024, 14 Julai ini

KUALA LUMPUR 21 Jun – Bahang Tahun Melawat Melaka 2024 (TMM 2024) kian terasa dengan pelancarannya dijangka disempurnakan Timbalan Perdana Menteri Datuk Seri Dr. Ahmad Zahid Hamidi di Pusat Pelancongan Malaysia (MaTiC), pada 14 Julai ini.

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, majlis pelancaran itu juga akan dihadiri Ketua Menteri Datuk Seri Ab Rauf Yusoh, Setiausaha Kerajaan Negeri, Datuk Wira Zaidi Johari dan barisan kepimpinan Kerajaan Negeri Melaka.

Katanya, pelbagai acara menarik diatur sempena pelancaran TMM2024 termasuk festival yang akan berlangsung selama tiga hari bermula 14 hingga 16 Julai.

Mengulas lanjut Abdul Razak berkata, antara tarikan utama sepanjang festival itu nanti adalah belon udara panas, gerai mempromosikan pelbagai produk dan pakej pelancongan Negeri Melaka serta Program ‘Ride & Run Morning Car Free Zone’ di Dataran Merdeka.

“Festival TMM2024 di MaTiC itu nanti akan dimeriahkan dengan pelbagai persembahan kebudayaan dijayakan oleh agensi dan jabatan Kerajaan Negeri Melaka seperti Briged Seni, Institut Warisan Melaka (INSWA), Tourism Melaka dan Jabatan Kebudayaan dan Kesenian Negara (JKKN) Melaka.

“Persiapan pelancaran TMM2024 kini pada peringkat akhir, semuanya dirancang dengan terpeinci agar berlangsung dalam suasana meriah dan gemilang, sekali gus memberikan impak kepada sektor pelancongan Negeri Melaka,” katanya.

Beliau berkata, demikian ketika ditemui selepas Mesyuarat Perbincangan Penganjuran Festival Tahun Melawat Melaka di Bilik Mesyuarat Utama, MaTiC, di sini pada Selasa.

Hadir sama pada mesyuarat itu timbalan beliau, Datuk Zaidi Attan dan Pengurus Besar Bahagian Promosi Pelancongan Negeri Melaka (BPP) Sa’ari Basiron.

TMM2024 dengan slogan ‘Mana Lagi? Melaka Ler…’ bertujuan untuk memacu pertumbuhan ekonomi dan menjadikan Melaka sebagai ‘top of the mind and preferred tourism destination’ dengan sasaran 15 hingga 18 juta pelancong.

Selain itu ia juga bagi menggalakkan penyertaan komuniti setempat (CBT) dan meningkatkan perusahaan kecil sederhana (SME) serta menggalakkan penglibatan rakyat Negeri Melaka dalam memelihara dan memulihara, konservasi, melidungi tarikan pelancongan sejarah warisan serta alam semula jadi.


Macau scam: Guru dakwa rugi RM187,000

KUANTAN, 28 Mei – Panik menerima panggilan daripada ‘polis’ Bukit Aman menyebabkan seorang guru kerugian RM187,000 selepas panggilan itu sebenarnya dibuat anggota sindiket Macau Scam.

Ketua Polis Pahang Datuk Yahaya Othman berkata wanita berusia 36 tahun itu mendakwa dihubungi suspek pada 10 Mei lepas, yang memaklumkan terdapat waran tangkap terhadap dirinya bagi jenayah pemerdagangan manusia.

“Mangsa yang panik kemudiannya telah menurut arahan suspek untuk memindahkan wang simpanannya ke sebuah akaun yang dimaklumkan bagi tujuan siasatan serta menyerahkan semua maklumat perbankan secara dalam talian kepada suspek.

“Malah, mangsa juga membuat pinjaman peribadi berjumlah RM130,000 yang dimasukkan ke dalam akaun itu, juga atas arahan suspek,” katanya menerusi kenyataan di sini hari ini.

Yahaya berkata mangsa menyedari ditipu selepas gagal menghubungi suspek menyebabkan dia membuat laporan di Ibu Pejabat Polis Daerah (IPD) Kuantan semalam.

Beliau juga menasihatkan orang awam untuk tidak mendedahkan maklumat peribadi dan perbankan kepada pihak ketiga, selain segera membuat pemeriksaan dengan pihak berkuasa jika menerima panggilan mencurigakan.

Semakan nombor telefon dan akaun bank juga boleh dibuat melalui Check Scammers CCID atau di https://semakmule.rmp.gov.my/ bagi mengelakkan risiko menjadi mangsa penipuan.


Skim insurans Keluarga Malaysia bakal manfaatkan 268,000 keluarga miskin – PM

KANGAR, 25 Mac – Kerajaan bersetuju untuk menyediakan Skim Insurans Keluarga Malaysia bagi memberi perlindungan sosial kepada golongan miskin dan miskin tegar yang melibatkan 268,000 keluarga.

Perdana Menteri Datuk Seri Ismail Sabri Yaakob berkata di bawah skim ini Ketua Isi Rumah (KIR) yang berdaftar dalam sistem eKasih diberi perlindungan insurans dengan premium sebanyak RM50 setahun dan melibatkan kos sebanyak RM13.4 juta.

“Sekiranya KIR meninggal dunia disebabkan kematian biasa, keluarga akan mendapat manfaat RM10,000, keilatan kekal RM10,000 sementara yang meninggal dunia akibat kemalangan RM20,000.

“Pada masa yang sama, Pru-Takaful BSN menerusi tanggungjawab sosial korporat (CSR) syarikat itu sejak 2018 memberi perlindungan insurans RM30,000 secara percuma bagi KIR yang berdaftar menerusi eKasih,” katanya semasa berucap merasmikan program Jelajah Aspirasi Keluarga Malaysia Negeri Perlis 2022 di sini hari ini.

Dalam pada itu, Perdana Menteri berkata kerajaan komited dalam memperkasakan pendapatan kumpulan sasar melalui Program Meningkatkan Taraf Hidup Golongan B40 dalam kalangan Masyarakat Pertanian Agromakanan.

Katanya seramai 1,300 pesawah pula telah mendapat manfaat menerusi Program Smart Sawah Berskala Besar (SMART SBB) bagi tujuan meningkatkan produktiviti penanaman padi.

“Kerajaan juga sentiasa mendengar keluhan dan permintaan Keluarga Malaysia dan keputusan terkini yang dilaksanakan atas kehendak ramai ialah pengeluaran khas Kumpulan Wang Simpanan Pekerja (KWSP) sebanyak RM10,000,” katanya.


Bekas Pesuruhjaya Suhakam dilantik wakil baharu Malaysia ke AICHR

KUALA LUMPUR, 19 Mac – Bekas Pesuruhjaya Suhakam, Prof Datuk Dr Aishah Bidin dilantik sebagai Wakil Malaysia yang baharu ke Suruhanjaya Antara Kerajaan ASEAN mengenai Hak Asasi Manusia (AICHR) bagi penggal 2022-2024.

Menteri Luar Datuk Seri Saifuddin Abdullah dalam satu kenyataan di sini hari ini berkata beliau menggantikan Eric Paulsen yang berkhidmat untuk tempoh tiga tahun dari 2019-2021.

“Dengan pengalaman luas beliau dalam bidang hak asasi manusia, kerajaan yakin Dr Aishah mampu menggalas tugas dan tanggungjawab dalam mempertahan dan mengetengahkan kepentingan Malaysia berhubung isu-isu hak asasi manusia melalui AICHR.

Pelantikan itu juga merupakan manifestasi iltizam kerajaan yang jelas dalam memperkenalkan serta melindungi isu-isu hak asasi manusia dan kebebasan asas dalam agenda utama ASEAN menerusi AICHR,” kata Saifuddin dalam kenyataan itu.

Dr Aishah merupakan Felo dan Profesor Undang-undang Korporat dan Insolvensi di Akademi Sains Malaysia dan merupakan mantan Profesor Undang-undang Korporat dan Insolvensi di Fakulti Undang-undang, Universiti Kebangsaan Malaysia (UKM).

Beliau juga pernah berkhidmat sebagai anggota Jawatankuasa Pembaharuan Undang-undang Korporat Malaysia (CLRC), ahli Jawatankuasa Semakan Undang-undang Kebankrapan dan Insolvensi Korporat Malaysia di bawah Jabatan Insolvensi, Jabatan Perdana Menteri, serta sebagai mantan Dekan Fakulti Undang-undang UKM dan bekas penasihat undang-undang UKM Holdings.

AICHR yang ditubuhkan pada 2009 di bawah Perkara 14, Piagam ASEAN merupakan antara cabang ASEAN dengan mandat menyeluruh dalam mempromosi dan melindungi hak asasi manusia.

Sebagai sebuah badan antara kerajaan yang bertanggungjawab secara langsung kepada Menteri-Menteri Luar ASEAN, AICHR memainkan peranan penting dalam menentukan hala tuju kerjasama hak asasi manusia dengan cabang-cabang ASEAN yang lain, badan-badan sektoral ASEAN dan pihak luar yang berkaitan.- BERNAMA


Tunggu pengumuman PM esok – Redzuan

KUALA LUMPUR 15 Ogos – Parti Pribumi Bersatu Malaysia (BERSATU) akur dengan Perlembagaan Persekutuan sekiranya Perdana Menteri, Tan Sri Muhyiddin Yassin tidak lagi mempunyai sokongan majoriti, memetik sumber portal Utusan Online sebentar tadi.

Ahli Majlis Pimpinan Tertinggi (MPT) Bersatu, Datuk Seri Mohd Redzuan Md Yusof berkata, MPT Bersatu hari ini membincangkan mengenai hala tuju parti selepas ini.

“Perdana Menteri telah explore the very last option semata-mata untuk kepentingan rakyat dalam keadaan krisis hari ini. Tetapi nampaknya ada segolongan tidak bertanggungjawab untuk memastikan rakyat digadaikan,” katanya kepada pemberita hari ini.

“Tetapi kita akur kepada Perlembagaan sekiranya menarik sokongan atas dasar kepentingan peribadi tanpa mengira kepentingan rakyat, maka kita kena uruskan dengan terbaik. Terpulang kepada Agong untuk memastikan negara terus diterajui oleh kepemimpinan yang boleh memberi keyakinan dan kesejahteraan rakyat,” katanya.


Tambahan 60 ekor kuda bantu perkasa kawalan sempadan negara – Polis

KOTA BHARU, 27 Mac – Polis Diraja Malaysia (PDRM) akan menambah 60 ekor kuda bagi membantu memperkasakan kawalan di kawasan sempadan apabila pintu masuk negara dibuka bermula 1 April ini.

Pengarah Jabatan Keselamatan Dalam Negeri dan Ketenteraman Awam (KDNKA), Bukit Aman Datuk Seri Hazani Ghazali berkata kesemua kuda dari Argentina itu akan dibawa masuk ke Malaysia dalam tempoh terdekat.

“Setakat ini, PDRM mempunyai sebanyak 40 ekor kuda sedia ada (di bawah Unit Berkuda Pasukan Simpanan Persekutuan (FRU)) bagi penugasan di seluruh negara dan tambahan kuda ini juga akan ditempatkan di Bukit Kayu Hitam, Kedah dan Padang Besar di Perlis apabila pembukaan sempadan bulan depan.

“Kuda ini akan dilatih untuk pelbagai tugasan seperti melakukan rondaan pencegahan jenayah dan rutin rondaan secara harian menerusi jalan darat untuk membantu pihaknya mengekang kegiatan penyeludupan di sempadan negara,” katanya kepada pemberita selepas hadir ke Majlis Reunion Bersama Pesara Pasukan Polis Hutan di Batalion 8, Pengkalan Chepa, di sini hari ini.

Mengulas lanjut, Hazani berkata dari segi keberkesanan unit berkuda berkenaan, beliau berkata penugasan menerusi unit itu menjadi elemen ‘Show Off Force’ bagi menambah keyakinan masyarakat dengan menunjukkan kehadiran anggota keselamatan.

“Dari semasa ke semasa kita akan membuat penambahbaikan untuk memperkasakan lagi kawalan sempadan negara termasuk penggunaan unit berkuda ini selain menggunakan kaedah sedia ada seperti penggunaan dron, Unit Anjing Pengesan (K9) dan kerjasama daripada jabatan keselamatan lain,” katanya.

Ketika ditanya sama ada akan berlaku penambahan anggota apabila negara memasuki fasa peralihan ke endemik, Hazani berkata setakat ini tiada penambahan anggota kerana sudah mencukupi selain turut dibantu pasukan keselamatan lain termasuk Agensi Penguatkuasaan Maritim Malaysia bagi rondaan di laut.- BERNAMA


Sektor penjagaan kesihatan dijangka terima peruntukan lebih besar

KUALA LUMPUR, 26 Okt – Sektor penjagaan kesihatan dijangka menerima peruntukan lebih besar menerusi Belanjawan 2021 bagi menyokong usaha Kementerian Kesihatan dan lain-lain kementerian membendung penularan COVID-19.

Pengarah Eksekutif Pusat Penyelidikan Sosioekonomi (SERC) Lee Heng Guie dalam tulisannya menerusi kolum Tinta Minda atau ‘Thoughts’ di www.bernama.com berkata, ini berikutan keyakinan terhadap hala tuju masa depan pembangunan, penghasilan dan ketersediaan vaksin itu amat diperlukan untuk mencapai pemulihan sepenuhnya.

“Sebagaimana yang dipaparkan menerusi trajektori gelombang ketiga virus yang tidak menentu ini, masih terdapat ketidakpastian mengenai kekukuhan serta landasan pemulihan semula ekonomi pada 2021.

“Perasaan bimbang, gelisah dan stres mengenai peningkatan jumlah kes jangkitan baharu itu juga boleh menjejaskan usaha pemulihan sepenuhnya sentimen pengguna serta keyakinan perniagaan yang masih lemah,” katanya dalam artikel dua bahagian bertajuk “The 2021 Budget: Measured Fiscal Booster Dose.”

Menurut Lee, sekiranya gelombang ketiga COVID-19 itu semakin buruk dan menyebabkan pelaksanaan langkah berjaga-jaga bersasar pada skala lebih besar serta perintah kawalan lebih tegas, ini boleh menjejaskan pemulihan ekonomi yang diharapkan pada suku keempat 2020 dan seterusnya 2021.

“Keadaan ekonomi dan perniagaan semasa yang tidak memberangsangkan ini tidak mungkin dapat bertahan jika satu lagi aktiviti pemberhentian mengejut akibat perintah kawalan pergerakan sepenuhnya dilaksanakan,” katanya.

Beliau berkata, Belanjawan 2021 juga dijadual dibentangkan pada 6 November ini ketika ekonomi masih bergelut untuk menangani penguncupan terburuk akibat pandemik COVID-19 berkenaan.

Sehubungan itu, katanya, aspek (pengurusan) fiskal berhemat sebaliknya perlu memberi laluan terhadap pendekatan-pendekatan bagi membantu menghidupkan semula permintaan walaupun defisit fiskal akan meningkat daripada jangkaan awal.

“Sejurus pemulihan pertumbuhan itu, defisit fiskal dapat diuruskan pada tahun-tahun mendatang menerusi pelaksanaan rangka kerja pengukuhan fiskal yang mantap dalam jangka pertengahan,” katanya.

Beliau turut menekankan bahawa Kerangka Kestabilan Fiskal lima tahun perlu dirangka bagi melaras semula landasan konsolidasi fiskal yang turut merangkumi rasionalisasi dan pengoptimuman operasi dan perbelanjaan pembangunan, perluasan asas-asas hasil, pengukuhan kecekapan cukai, menangani jurang pencukaian dan ekonomi bayangan selain mengawal huang langsung serta liabiliti luar jangka kerajaan.

“Kami percaya agensi-agensi penarafan antarabangsa akan memberi ruang untuk kerajaan memperbaiki ekonomi walaupun berdepan kekangan fiskal sementara selagi kerajaan kekal komited terhadap usaha konsolidasi ekonomi apabila keadaan kembali pulih,” katanya.

Lee berkata kerajaan juga telah memaparkan rekod prestasi konsolidasi fiskal yang baik bagi dua tempoh penting termasuk pelaksanaan langkah-langkah pelarasan fiskal berstruktur yang perit pada awal 1980-an yang menyebabkan enam tahun berturut-turut dari segi lebihan belanjawan antara 0.2 peratus daripada Keluaran Dalam Negara Kasar (KDNK) dan 2.1 peratus daripada KDNK pada 1992-1997.

Satu lagi tempoh adalah selepas krisis kewangan global pada 2008-2009 yang menyaksikan penurunan nisbah defisit belanjawan secara ketara selama lapan tahun berturut-turut daripada 6.5 peratus pada 2010 kepada 2.9 peratus pada 2017.- BERNAMA


Tajuk-tajuk utama akhbar: Selasa 19 April

An NGO says the maid-employment agreement with Indonesia is nt backed by relevan legislation. That’s neeeded is a Domestic Workers Act.


Wang dalam akaun saya cukup bayar kad kredit, tak perlu guna dana yayasan – Ahmad Zahid

KUALA LUMPUR, 25 Mei – Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa baki wang dalam akaun peribadinya lebih daripada mencukupi untuk membayar kad kredit miliknya tanpa menggunakan dana Yayasan Akalbudi (YAB).

Ahmad Zahid, 69, berkata akibat kecuaian bekas setiausaha eksekutifnya, Mejar Mazlina Mazlan @ Ramly, wanita itu telah membayar kad kredit peribadinya menggunakan cek yayasan itu.

Beliau berkata demikian ketika disoal peguamnya Hamidi Mohd Noh semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Kepada soalan Hamidi, mengapa Mazlina menggunakan cek YAB untuk menjelaskan bil kad kredit berkenaan, Ahmad Zahid berkata Mazlina telah melakukan kecuaian dengan membayar kad kredit menggunakan cek YAB.

“Mazlina dalam keterangannya di mahkamah sebelum ini juga mengakui telah melakukan kecuaian yang mana dia tidak tahu, tidak pasti dan tidak ingat berkenaan pengurusan bil-bil kad kredit,” katanya.

Terdahulu, Ahmad Zahid dirujuk dengan baki wang dalam akaun Maybank miliknya antara 2014 hingga 2016 yang menunjukkan baki minimum sebanyak RM100,000 dan maksimum RM600,000 manakala bil kad kreditnya minimum RM600 dan maksimum RM215,000, dalam tempoh sama.

Pada perbicaraan sebelum ini, Ahmad Zahid memberitahu mahkamah bahawa Mazlina yang diamanahkan untuk menjaga akaun peribadinya dan YAB, melakukan pelbagai kecuaian antaranya gagal memahami dan membaca penyata kad kredit miliknya sehingga menyebabkan pembayaran kad kredit tidak mencukupi dan berlebihan.

Bagi 12 pertuduhan pecah amanah, Ahmad Zahid didakwa menggunakan dana YAB untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Ahli Parlimen Bagan Datuk itu didakwa melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.


Monsun Timur Laut bermula 3 Nov hingga Mac 2022

KUALA LUMPUR, 1 Nov – Hujan lebat dijangka berlaku di Kelantan, Terengganu, Pahang dan Johor mulai November ini hingga awal Januari 2022, susulan peralihan Monsun Timur Laut yang dijangka bermula 3 Nov dan berterusan sehingga Mac tahun depan.

Menurut Jabatan Meteorologi Malaysia (MetMalaysia), hujan lebat juga dijangka lebih tertumpu di Sarawak serta Sabah pada awal Januari dan Februari 2022.

“Dalam tempoh ini (Monsun Timur Laut atau musim tengkujuh), empat hingga enam episod hujan lebat dijangka berlaku. Selain itu, mulai hujung Januari hingga Mac 2022 dijangka cuaca agak kering di Perlis, Kedah, Pulau Pinang dan Kelantan.

“Kebanyakan tempat di Malaysia dijangka menerima hujan paras purata sepanjang Monsun Timur Laut kali ini. Hujan lebat berterusan untuk tempoh beberapa hari boleh mengakibatkan kejadian banjir di kawasan-kawasan berkedudukan rendah dan kawasan kerap banjir,” katanya dalam kenyataan hari ini.

MetMalaysia memaklumkan risiko kejadian banjir boleh menjadi lebih buruk sekiranya hujan lebat berlaku serentak dengan kejadian air pasang besar dan luruan ribut.

Katanya tiupan angin Timur Laut secara berterusan dan kencang boleh menyebabkan laut bergelora dan ombak besar di perairan Laut China Selatan manakala kawasan pantai negeri-negeri yang mengadap Laut China Selatan juga dijangka mengalami risiko kenaikan paras laut.

Justeru, jabatan itu menasihati orang ramai agar bersiap sedia menghadapi musim tengkujuh dan sentiasa peka dengan amaran hujan lebat serta angin kencang dan laut bergelora yang dikeluarkan MetMalaysia melalui laman web serta media sosial rasminya dan aplikasi mobil myCuaca.- BERNAMA


Hari Air Sedunia, peringatan kepada semua untuk lebih hargai kepentingan air – PM Ismail Sabri

KUALA LUMPUR, 23 Mac – Perdana Menteri Datuk Seri Ismail Sabri Yaakob menyifatkan Hari Air Sedunia yang disambut setiap tahun sebagai satu peringatan kepada masyarakat dunia termasuk Keluarga Malaysia supaya lebih menghargai kepentingan air.

Perdana Menteri berkata Hari Air Sedunia yang disambut pada 22 Mac setiap tahun juga secara tidak langsung mengingatkan setiap masyarakat mengenai keperluan untuk melestarikan sumber air yang ada.

Malaysia dalam hal ini menurutnya merupakan antara negara yang komited dengan Matlamat Pembangunan Mampan (SDG) ditetapkan Pertubuhan Bangsa-Bangsa Bersatu (PBB) dalam Perhimpunan Agung PBB pada September 2015 untuk dicapai menjelang 2030.

“Lima strategi utama juga diperkenalkan dalam RMK-12 untuk mentransformasi sektor air negara bagi memastikan kelestariannya untuk manfaat penduduk negara ini,” katanya dalam kenyataannya di akaun Facebook rasminya.

Sesuai tema tahun ini iaitu “Groundwater: Making the invisible visible” yang dipilih PBB, Ismail Sabri turut menyifatkan air tanah sebagai sumber air yang sangat berguna dan menjadi bahagian penting dalam proses penyesuaian perubahan iklim dan penyelesaian bagi akses kepada air selamat.

“Oleh itu, saya menyeru kepada seluruh Keluarga Malaysia supaya menggunakan air dengan cermat dan penuh berhemah. Selamat menyambut Hari Air Sedunia,” katanya.- BERNAMA


(Kemas kini) Keputusan pindahkan guru enggan vaksin kekal – Radzi

Menteri Kanan Pendidikan, Datuk Radzi Jidin berkata setakat ini seramai 2,000 guru di seluruh negara direkodkan masih enggan mengambil suntikan vaksin berbanding 2,500 guru setakat 5 Oktober lalu.

“Dan kita telah jelaskan kepada ibu bapa bahawa seperti sebelum ini, ketetapan kementerian adalah guru tidak divaksin ini tidak boleh mengajar secara bersemuka.

“Walaupun jumlah itu kecil tapi kesannya kepada operasi sekolah besar, sebab itu kita kata sekiranya terdapat keperluan untuk memindahkan guru ini kita akan lakukannya,” katanya.

Beliau berkata demikian pada sidang media selepas mengadakan lawatan persiapan pembukaan sekolah di Sekolah Menengah Kebangsaan (SMK) Tun Haji Abd Malek, hari ini.

“Ada kata kita mengugut. Ini bukan soal mengugut… ini soal operasi sekolah jadi kita ingin pastikan supaya sekolah dapat operasi dengan baik,” katanya.

Dalam pada itu, Radzi berkata Suruhanjaya Perkhidmatan Pendidikan (SPP) akan menentukan sama ada permohonan guru sekolah yang baharu perlu mengambil suntikan vaksin atau tidak.


Kerajaan kaji tindakan ke atas golongan antivaksin

KUALA LUMPUR 4 Jun – Kerajaan sedang mengkaji untuk mengenakan tindakan undang-undang ke atas golongan antivaksin di negara ini jika golongan itu didapati menghasut orang ramai daripada menyokong Program Imunisasi COVID-19 Kebangsaan, kata Tan Sri Muhyiddin Yassin.

Perdana Menteri berkata kerajaan juga telah meminta Jawatankuasa Khas Jaminan Akses Bekalan Vaksin COVID-19 (JKJAV) mengkaji pelaksanaan program imunisasi secara wajib jika jumlah pendaftaran gagal mencapai sasaran imuniti kelompok.

“Kita tidak mahu separuh daripada orang kita sudah dapat suntikan manakala sebahagian lagi tidak dapat, kerana ini akan membawa kesan,” katanya kepada Bernama.

Beliau berkata demikian selepas melawat Pusat Pemberian Vaksin (PPV) Pusat Pameran dan Dagangan Antarabangsa Malaysia (MITEC) yang turut disertai Menteri Penyelaras Program Imunisasi COVID-19 Kebangsaan Khairy Jamaluddin serta Menteri Kesihatan Datuk Seri Dr Adham Baba.

Menurutnya, setakat ini hampir 13 juta orang telah mendaftar dan angka itu hanya 50 peratus daripada jumlah keseluruhan yang sepatutnya berdaftar untuk Program Imunisasi COVID-19 Kebangsaan.

Sementara itu, Muhyiddin berkata kerajaan akan mempercepat program imunisasi COVID-19 dalam misinya mencapai imuniti kelompok lebih awal daripada yang disasarkan, antaranya dengan menambah bilangan PPV, baik di bandar ataupun luar bandar.

“Kita juga minta supaya klinik-klinik swasta untuk bersedia bagi membantu kerajaan. Ada 8,000 klinik swasta di seluruh negara. Jadi, jika semua masuk dalam jadual kita, lebih banyak (orang) yang kita akan dapat (berikan vaksin),” katanya.

Selain itu, beliau berkata setakat ini tidak timbul isu ketiadaan stok vaksin di dalam negara memandangkan lebih 100 peratus daripada jumlah yang dirancang pada tahun lalu telah tiba di negara ini, dan jumlah itu dijangka terus bertambah dalam proses mempercepat pemvaksinan penduduk.

Terdahulu, Perdana Menteri dibawa meninjau operasi di PPV MITEC yang mula beroperasi pada 31 Mei lalu dan akan memulakan operasi pada skala besar dengan kapasiti hingga 8,000 penerima vaksin sehari bermula 7 Jun ini.


Agong, Raja Permaisuri berkenan rasmi Nicol David Organisation

KUALA LUMPUR, 2 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan merasmikan Nicol David Organisation (NDO), yang diasaskan oleh jaguh dan legenda skuasy negara Datuk Nicol Ann David di sini hari ini.

Keberangkatan tiba pasangan diraja pada pukul 11 pagi di NDO, terletak di Bukit Jalil Golf and Country Resort, disambut Menteri Belia dan Sukan Datuk Seri Ahmad Faizal Azumu, Nicol dan bekas pemain Colombia, Mariana de Reyes, selaku pengasas bersama NDO.

Seri Paduka berdua turut berkenan meluangkan masa menyantuni dan beramah mesra dengan sekumpulan kanak-kanak yang menyertai program utama NDO, ‘Little Legends’.

NDO adalah platform bagi membina masa depan yang positif melalui latihan skuasy dan tutorial Bahasa Inggeris secara bersubsidi untuk kanak-kanak daripada keluarga berpendapatan rendah dan sederhana berumur antara 8 dan 12 tahun.

Program skuasy direka Nicol selaku ketua jurulatih dengan menumpukan aspek pembangunan kanak-kanak melalui kelas dan modul yang disediakan serta berpeluang menyertai pertandingan dan kejohanan peringkat kebangsaan dan NDO.

Program tutorial Bahasa Inggeris pula dilaksanakan dengan kerjasama Kedutaan Amerika Syarikat di Kuala Lumpur sebagai rakan program dan sejajar dengan kurikulum Kementerian Pendidikan untuk sekolah rendah.

Penubuhan NDO turut mendapat sokongan Kementerian Belia dan Sukan Malaysia, Coway Malaysia, Mercedes-Benz Malaysia, AlA Malaysia, JD Sports, Dunlop Malaysia dan Fitness Concept.- BERNAMA


COVID-19: Tutup sekolah beri kesan kepada pembangunan sahsiah dan intelek pelajar

PUTRAJAYA, 7 Feb – Penutupan sekolah akibat COVID-19 akan memberi kesan kepada pembangunan sahsiah dan intelek pelajar, kata Menteri Kesihatan Khairy Jamaluddin.

Bercakap pada sidang media mengenai perkembangan COVID-19 hari ini, Khairy berkata penutupan sekolah mungkin akan menjadi langkah terakhir sekiranya jangkitan COVID-19 dalam sektor pendidikan semakin teruk.

“Pandangan KKM (Kementerian Kesihatan) buat masa ini kita buat penilaian risiko di peringkat sekolah. Mereka yang positif COVID-19 jangan hadir ke sekolah dan sekiranya ada keperluan, kita minta hanya kelas yang tutup bukan satu sekolah kerana ia akan memberi kesan kepada pembangunan sahsiah dan intelek mereka,” katanya.

Menurut Khairy, sebahagian besar kes COVID-19 yang dilaporkan di peringkat sekolah adalah sama ada tidak bergejala atau bergejala ringan dan buat masa ini tiada kes Kategori Empat dan Lima dilaporkan.

Katanya, peningkatan kluster pendidikan turut disumbangkan oleh pelajar sekolah berasrama dan KKM akan berbincang dengan Kementerian Pendidikan bagi menambah baik prosedur operasi standard (SOP) di asrama.

Ketika ditanya mengenai SOP solat di masjid, Khairy berkata KKM buat masa ini menumpukan perhatian terhadap penularan varian Omicron dalam negara.

“Apa-apa pun perancangan KKM untuk ke arah keterbukaan yang lebih besar masih dalam perancangan, cuma kita nak dalam tempoh masa sebulan ini, kita nak selesai dulu bab Omicron ini dulu insya-Allah,” katanya.- BERNAMA


Golongan B40 hilang pendapatan, penerima BPR gaji bawah RM1,000 terima bantuan RM500

KUALA LUMPUR 17 Mac – Penerima Bantuan Prihatin Rakyat (BPR) berpendapatan RM1,000 ringgit ke bawah akan menerima bayaran tambahan RM500, manakala golongan B40 yang hilang pendapatan diberi bantuan tunai RM500 mulai Jun depan.

Perdana Menteri, Tan Sri Muhyiddin Yassin berkata, bantuan membabitkan peruntukan RM1.2 bilion kepada 2.4 juta penerima itu antara inisiatif di bawah Program Strategik Memperkasa Rakyat dan Ekonomi (PEMERKASA) bagi membantu golongan kehilangan pendapatan.

“Pengesahan kehilangan pendapatan dan semakan akan dibuat melalui sistem Lembaga Hasil Dalam Negeri (LHDN), Kumpulan Wang Simpanan Pekerja (KWSP) dan Pertubuhan Keselamatan Sosial (PERKESO),” katanya.

“Kelonggaran akan diberi untuk membuka akaun bank secara dalam talian melalui permohonan e-mel kepada cawangan Jabatan Insolvensi yang mentadbir kes mereka. Sebarang bantuan tunai yang dikreditkan tidak akan mengalami sebarang potongan ansuran bulanan,” katanya.

Katanya, kerajaan bersetuju memanjangkan tempoh kuat kuasa perlindungan bagi ketidakupayaan untuk melaksanakan obligasi kontraktual yang akan berakhir pada 31 Mac sehingga 30 Jun, selain memperluas jenis kontrak yang terlibat.

Beliau berkata demikian pada pengumuman khas PEMERKASA yang disiarkan secara langsung melalui stesen televisyen utama dan platform media sosial di sini, hari ini.

“Bagi menambah baik program bantuan rentan bandar, kerajaan menyediakan peruntukan RM100 juta untuk program bantuan barangan dapur melalui inisiatif pembelian tanpa tunai memanfaatkan 300,000 isi rumah miskin di bandar utama seluruh negara.

“Bagi membantu golongan gelandangan, Dewan Bandaraya Kuala Lumpur (DBKL) menubuhkan Anjung Kelana di Taman Desa Kuala Lumpur sebagai pusat perlindungan sementara,” katanya.

Katanya, bagi menambah baik skim itu, golongan B40 yang dibenarkan untuk dikuarantin di rumah kerana wabak tersebut layak menerima manfaat bayaran penggantian pendapatan RM50 sehari selama maksimum 14 hari tertakluk kepada pengesahan Pegawai Perubatan.

“Kerajaan juga akan memperuntukkan RM30 juta untuk meluaskan perkhidmatan kesihatan program klinik bergerak ke seluruh negara melalui program KPT PRIHATIN, KOMUNITI SEJAHTERA (KRIS) dalam menyediakan rawatan asas dan pemeriksaan percuma kepada warga tempatan.


Perjuangan Dr Akmal berhasil, JPA umum cuti bergaji lima hari jaga anak kuarantin

AYER KEROH 7 MAC – Cadangan yang dibawa EXCO Kesihatan Melaka agar memasukkan COVID-19 sebagai senarai penyakit berjangkit berhasil selepas Jabatan Perkhidmatan Awam (JPA) mengeluarkan pekeliling baharu, bertarikh 4 Mac lalu.

Menerusi pekeliling itu, JPA membuat penambahbaikan cuti kuarantin dengan memasukkan cuti lima hari bagi penjawat awam menjaga anak yang dijangkiti COVID-19.

Kemudahan cuti kuarantin itu telah diperuntukkan di bawah Perintah Am 24 Bab C (Cuti) yang mana penjawat awam layak mendapat cuti bergaji penuh sepanjang tempoh kuarantin selaras dengan peraturan dan ketetapan tersebut.

Beliau turut berharap syarikat swasta dapat mengikuti pekeliling sama bagi pekerja mereka yang terpaksa menjaga anak yang sedang menjalani kuarantin selepas dijangkiti COVID-19.

“Saya percaya ia akan meringankan bebanan para pekerja apabila mereka tidak perlu lagi mengambil cuti tahunan untuk menjaga anak yang sedang dikuarantin akibat positif COVID-19,” katanya.


Allahyarhamah Tun Rahah diberi penghormatan Istiadat Pengebumian Negara – Muhyiddin

KUALA LUMPUR 18 Dis. – Perdana Menteri Tan Sri Muhyiddin Yassin mengucapkan takziah kepada Datuk Seri Mohd Najib Tun Razak serta seluruh ahli keluarga atas pemergian Allahyarhamah Tun Rahah Mohd Noah.

“Saya mewakili Kerajaan dan seluruh rakyat Malaysia mengucapkan takziah kepada Datuk Seri Mohd Najib Tun Razak dan seluruh ahli keluarga di atas kepulangan ke rahmatullah Allahyarhamah Tun Rahah pada 18 Disember 2020 bersamaan dengan 3 Jamadilawal 1442H.

“Kerajaan telah memutuskan supaya Allahyarhamah Tun Rahah diberi penghormatan Istiadat Pengebumian Negara dan jenazah akan dikebumikan di Lingkaran Makam Pahlawan, Masjid Negara pada 19 Disember 2020 bersamaan dengan 4 Jamadilawal 1442H.


Sawit naik harga, orang Felda senyum lebar

MERSING, 9 Mac – Perdana Menteri Datuk Seri Ismail Sabri Yaakob berkata warga Felda kini meraih pendapatan lebih tinggi berikutan lonjakan harga sawit di pasaran.

Beliau berkata industri sawit negara mencatatkan rekod tertinggi apabila harga minyak sawit mentah mencecah sehingga RM8,076.50 setan pada 2 Mac lepas dan ini telah memanfaatkan warga Felda dan negara.

“Saya melihat warga Felda kini boleh kembali tersenyum apabila meraih pendapatan lebih tinggi berikutan lonjakan harga sawit di pasaran,” katanya serta memberi contoh pencapaian Kak Aminah dari Felda Endau yang difahamkan kini meraih pendapatan hampir RM8,000 sebulan.

Berucap pada Majlis Transformasi Perladangan Felda di Felda Endau di sini hari ini, Ismail Sabri yang sebelum itu menghadiri satu program di Felda Lok Heng di Kota Tinggi berkata seorang peneroka di situ telah memaklumkan kepadanya tentang pencapaian meraih pendapatan mencecah RM12,000 sebulan.

“Tahniah kepada Felda,” katanya serta menambah pada tahun lepas, industri sawit telah menyumbang sehingga RM107 bilion kepada pendapatan eksport negara dengan 5.6 juta tan buah tandan segar diproses dari ladang-ladang milik peneroka yang bersama Felda.

Selain peneroka menikmati pendapatan yang semakin meningkat, Perdana Menteri turut berkongsi berita baik berkaitan Felda apabila syarikat perladangan FGV Holdings Bhd mencatatkan keuntungan besar.

“Alhamdulillah, tahniah saya ucapkan kepada FGV yang mencatatkan keuntungan RM1.17 bilion bagi tahun kewangan 2021 dan keuntungan ini pastinya memberi impak positif secara langsung kepada Felda (Lembaga Kemajuan Tanah Persekutuan) yang kini memiliki 82 peratus saham FGV,” katanya.

Di sebalik kegembiraan peningkatan harga yang tinggi itu, Ismail Sabri berkata industri sawit juga berdepan dengan cabaran yang menjejaskan pengeluaran buah tandan segar seperti kekurangan buruh ladang selepas pandemik COVID-19 yang mengakibatkan minyak sawit berkurangan hampir satu juta tan pada 2021 berbanding tahun sebelumnya.

Supaya tidak kerugian dalam jangka masa panjang, beliau berkata kerajaan sedang menanganinya dengan merangka strategi menerusi Rancangan Malaysia Ke-12 (RMK12) dengan menumpukan usaha mengurangkan kebergantungan terhadap buruh asing melalui penggunaan teknologi dan Internet of Things (IoT).

“Revolusi Industri 4.0 perlu menjadi sebahagian keutamaan setiap industri dan agensi supaya kita tidak ketinggalan dalam kegiatan ekonomi bernilai tinggi,” kata Ismail Sabri.

Perdana Menteri turut mezahirkan penghargaan kepada Felda kerana menyokong aspirasi kerajaan melalui visi Ladang Lestari 2523 yang diperkenalkan oleh Pengerusi Felda Datuk Seri Idris Jusoh dan barisan pengurusannya dalam usaha memastikan pengurusan ladang peneroka lebih berdaya saing.

Beliau berkata visi transformasi perladangan Felda itu mempunyai objektif yang jelas iaitu meningkatkan pendapatan peneroka melalui pemerkasaan teknologi dan mekanisasi dalam perladangan.

Menurutnya, empat teras strategi menerusi dasar mekanisasi Felda akan membantu mengurangkan 50 peratus penggunaan buruh, meningkatkan produktiviti sehingga 30 peratus dan mengurangkan kos operasi ladang sebanyak 20 peratus, dan usaha tersebut akan memberi impak dan manfaat besar kepada warga Felda.

Ismail Sabri juga berkata pengunaan aplikasi pertanian melalui mekanisasi dan digitalisasi akan mengekalkan standard akreditasi antarabangsa yang perlu dipatuhi dalam membantu mengukuhkan integriti dan kualiti sawit Malaysia. – BERNAMA


Nestlé Malaysia cari pendekatan lindungi pekerja, bekalan

PETALING JAYA 24 Ogos – Nestlé (M) Bhd berhasrat memastikan misinya tercapai untuk melindungi pekerja, menjamin bekalan yang lebih stabil dan memberi sokongan kepada masyarakat ketika pandemik COVID-19.

“Ketika dilanda krisis seperti COVID-19, kami perlu memastikan kaedah pengendalian yang jelas misalnya melindungi pekerja — khususnya petugas barisan hadapan yang bekerja di kilang, pengedaran dan jualan, memastikan bekalan barang perkilangan yang lebih stabil ke seluruh negara dan menyokong masyarakat menerusi sebarang kaedah yang mampu kami lakukan.

“Ketiga-tiga misi ini menyebabkan kami amat sibuk semasa Perintah Kawalan Pergerakan (PKP) bagi memenuhi harapan pengguna,” katanya kepada pemberita selepas majlis pemeteraian Memorandum Persefahaman (MoU) melibatkan Nestlé Malaysia dan Majlis Bandaraya Petaling Jaya (MBPJ) di sini hari ini.

MoU itu melibatkan pelancaran program kitar semula secara perintis kepada dua perbandaran Petaling Jaya iaitu Bandar Sri Damansara dan Ara Damansara.

Nestlé Malaysia melancarkan program pengumpulan barangan kitar semula di PPR Lembah Subang 1 di Taman Putra Damai baru-baru ini dengan kerjasama penyedia penyelesaian kitar semula dan pengasingan sisa, iCycle Malaysia.

“Kerjasama kami dengan MBPJ dan program PPR yang dilancarkan baru-baru ini akan memanfaatkan lebih 13,000 isi rumah dan kami berhasrat memperluaskannya kepada lebih ramai masyarakat pada masa akan datang,” kata Aranols.

Semasa majlis pemeteraian itu, Nestlé Malaysia turut memperkenalkan pembungkusan baharu yang menyediakan maklumat kitar semula kepada pengguna untuk mengasingkan pembungkusan produk Nestlé bagi memudahkan langkah kitar semula.


Lima pegawai MARA beri keterangan kepada SPRM

PUTRAJAYA, 11 Feb – Lima pegawai Majlis Amanah Rakyat (MARA) hari ini hadir memberi keterangan di ibu pejabat Suruhanjaya Pencegahan Rasuah Malaysia (SPRM) di sini bagi membantu siasatan berkaitan isu integriti dan salah guna kuasa membabitkan anak syarikat agensi itu, MARA Corporation (MARA Corp).

Mereka, yang merupakan antara 17 individu dikenal pasti bagi membantu siasatan kes itu, tiba di ibu pejabat SPRM pada kira-kira 3 petang secara berasingan.

Pada Sabtu lepas, SPRM dilapor telah menerima laporan berhubung isu integriti melibatkan beberapa pegawai kanan MARA yang sedang disiasat secara dalaman oleh agensi itu.

Pada Ahad lepas pula, lima individu yang dikaitkan dengan dakwaan salah laku telah membuat laporan di Ibu Pejabat Polis Daerah Dang Wangi bagi menafikan pembabitan mereka.

SPRM menyerbu ibu pejabat MARA, MARA Corp dan sebuah syarikat setiausaha korporat pada Isnin lepas dan antara yang dirampas ialah kertas cadangan serta minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia.- BERNAMA


Agong zahir harapan rakyat Malaysia kekal perpaduan

KUALA LUMPUR 8 Jun — Sempena Sambutan Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini, baginda menzahirkan harapan agar rakyat Malaysia berbilang bangsa, agama dan budaya akan terus mengekalkan kemakmuran dan perpaduan yang telah dikecapi bersama selama ini.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata Al-Sultan Abdullah juga mendoakan agar seluruh rakyat Malaysia terbuka hati untuk bersatu memikul peranan membantu kerajaan menjayakan usaha-usaha pemulihan ekonomi demi kesejahteraan rakyat dan negara yang dicintai bersama.

Beliau berkata Seri Paduka turut menyeru rakyat terus bersabar dan berdisplin dengan tatacara serta amalan kebiasaan baharu dan mematuhi semua perintah yang dikeluarkan oleh kerajaaan dalam usaha membanteras dan memutuskan rantaian penularan wabak COVID-19.

“Seri Paduka Baginda menyanjung tinggi terhadap komitmen dan pengorbanan yang dicurahkan oleh para petugas keselamatan dan barisan hadapan dalam memerangi wabak ini.

“Al-Sultan Abdullah mendoakan agar Malaysia terus dilindungi daripada semua bentuk ancaman, dirahmati dan diberkati serta dikurniakan dengan kemakmuran dan perpaduan yang berkekalan,” katanya, dalam kenyataan hari ini.


10 Adun Kerajaan Perpaduan Melaka angkat sumpah Exco

SERI NEGERI 5 April – Seramai 10 Ahli Dewan Undangan Negeri (Adun) mengangkat sumpah sebagai Ahli Majlis Mesyuarat Kerajaan Negeri (Exco), hari ini.

Istiadat Angkat Sumpah Jawatan dan Taat Setia serta Sumpah Simpan Rahsia Ahli-Ahli Majlis Mesyuarat Kerajaan Negeri Melaka itu berlangsung di Dewan Seri Negeri bermula kira-kira jam 8.45 pagi tadi.

Pada istiadat itu, Adun Paya Rumput Datuk Rais Yasin mendahului senarai mengangkat sumpah di hadapan Yang di-Pertua Negeri, Tun Seri Setia Mohd Ali Mohd Rustam.

Ia disusuli Adun Telok Mas Datuk Abdul Razak Abdul Rahman sebagai Exco Pelancongan, Warisan, Seni dan Kebudayaan; Adun Melimau, Dr. Muhamad Akmal Saleh sebagai Exco Kemajuan Desa, Pertanian dan Keterjaminan Makanan, manakala Adun Pengkalan Batu, Datuk Kalsom Nordin sebagai Exco Pembangunan Wanita, Keluarga dan Komuniti.

Sementara itu, Adun Asahan Fairul Nizam Roslan dan Adun Ayer Limau Datuk Hameed Mytheen Kunju Basheer buat julung kali dilantik sebagai Exco Kerajaan Negeri.

Turut dilantik menggambarkan Kerajaan Perpaduan ialah Adun Kesidang daripada Pakatan Harapan (PH), Seah Shoo Shin sebagai Exco Pembangunan Usahawan, Koperasi dan Hal Ehwal Pengguna.

Turut mengangkat sumpah Adun Ayer Molek, Datuk Rahmad Mariman sebagai Exco Pendidikan, Pengajian Tinggi dan Hal Ehwal Agama; Adun Machap Jaya, Ngwe Hee Sem, Exco Kesihatan, Sumber Manusia dan Perpaduan, sementara itu Adun Gadek, VP Shanmugam, Exco Pembangunan Belia, Sukan dan Badan Bukan Kerajaan.

Sementara itu Ketua Menteri Datuk Seri Ab Rauf Yusoh juga Adun Tanjung Bidara yang mengangkat sumpah jawatan sebagai Ketua Menteri, Jumaat lalu, memegang portfolio Perancangan Ekonomi, Kewangan, Hal Ehwal Tanah, Agensi Bukan Kerajaan, Pelaburan, Perindustrian dan Pembangunan TVET.


RON97 naik dua sen RON95 dan diesel kekal

KUALA LUMPUR, 23 Feb – Harga runcit petrol RON97 naik dua sen seliter manakala harga bagi RON95 dan diesel kekal bagi tempoh 24 Feb hingga 2 Mac ini.

Kementerian Kewangan dalam kenyataan hari ini memaklumkan harga runcit petrol RON97 naik daripada RM3.27 kepada RM3.29 seliter manakala RON95 dan diesel masing-masing kekal pada RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” menurut kenyataan itu.

Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Pulau Besar ‘dimurnikan’

TELOK MAS 15 Januari – Seramai 300 peserta daripada beberapa agensi Kerajaan Negeri dan badan bukan kerajaan (NGO) menyertai Program Pemurnian Pulau Besar 2023, hari ini.

Program gotong-royong dan pembersihan pulau yang pertama kali diadakan pada tahun 2023 itu merupakan anjuran Jabatan Agama Islam Melaka (JAIM) dan Majlis Agama Islam Melaka (MAIM).

Timbalan Pengerusi MAIM Datuk Wira Md Rawi Mahmud berkata, program itu bukan sahaja memfokuskan kepada pembersihan, bahkan ia turut membabitkan pemasangan papan tanda larangan melakukan perbuatan tidak sopan di pulau berkenaan yang terkenal dengan jolokan ‘pulau keramat’.

“Sebanyak dua papan tanda telah dipasang di kawasan berhampiran surau dan makam di Pulau Besar bagi mengelakkan berlakunya lagi kejadian individu memakai pakaian menjolok mata seperti yang berlaku baru-baru ini.

“Papan tanda itu antara lain turut mengingatkan pengunjung supaya tidak meminum arak dan membuat perlakuan tidak sopan, termasuk memakai pakaian menjolok mata kerana jika membabitkan orang Islam kita boleh mengenakan hukuman denda RM1,000 atau penjara enam bulan atau kedua-duanya sekali.

“Pada masa sama, kita juga menggalakkan pengunjung bukan Islam mematuhi peraturan tersebut demi menjaga kesucian Pulau Besar,” katanya pada sidang media selepas merasmikan Program Pemurnian Pulau Besar 2023.

Dalam pada itu, Md Rawi berkata, Pulau Besar juga kini telah terhindar daripada menjadi tempat pemujaan dan aktiviti khurafat hasil penguatkuasaan berterusan yang dijalankan JAIM.

Katanya, walaupun tangkapan berkaitan kes khurafat dan pemujaan semakin berkurangan, namun pihaknya masih belum boleh berpuas hati, sebaliknya akan terus menggandakan operasi bagi mengekang perbuatan sama terus berulang.

“Pada masa sama, bahagian Dakwah JAIM juga akan turut sama mengedarkan risalah kepada pengunjung mengenai aktiviti yang tidak boleh dilakukan di Pulau Besar,” katanya.

Tambah Md Rawi sekiranya didapati ada pengunjung dikesan melakukan aktiviti khurafat dan pemujaan, mereka boleh dikenakan tindakan dengan hukuman denda RM2,000 dan penjara 18 bulan atau kedua-duanya sekali.


Monsta bawakan tema ‘Beyond’ sempena ulang tahun ke-10 BoBoiBoy

KUALA LUMPUR 16 Mac. – Genap 10 tahun sejak kali pertama diperkenalkan pada 13 Mac 2011, Monsta mengajak peminat siri animasi BoBoiBoy di seluruh negara untuk meraikan sambutan bertemakan ‘BoBoiBoy Beyond’ dengan pelbagai aktiviti menarik sepanjang tahun.

Syarikat Monsta dalam kenyataan hari ini memaklumkan sambutan dimulakan dengan tayangan semula episod satu daripada musim pertama BoBoiBoy, dengan lima minit adegan baharu yang memaparkan pertalian antara BoBoiBoy dengan ayahnya, Amato.

Menurutnya, episod khas berdurasi 30 minit itu dimuat naik di Monsta YouTube Channel pada 14 Mac lalu dan sudah mencecah tiga juta tontonan dalam masa 24 jam serta hampir 2,000 kongsian menerusi laman Facebook rasmi BoBoiBoy.

Ketua Pegawai Eksekutif Monsta Nizam Abd Razak dalam laman Facebook rasminya sebelum ini berkata sambutan ulang tahun BoBoiBoy itu bakal diraikan sepanjang tahun ini.

“Episod khas BoBoiBoy Extended Version Episod 1, Musim 1 ini hanyalah permulaan daripada kami sebagai hadiah kepada para peminat setia BoBoiBoy dan Monsta,” katanya.

Menurut kenyataan itu, episod khas berkenaan menjadi bahan sohor kini (trending) dalam laman sosial Twitter di Malaysia dan Indonesia dengan tanda pagar #BoBoiBoyBeyond10, dan reaksi positif serta keterujaan penonton turut membanjiri ruangan komen media sosial BoBoiBoy setelah 10 tahun penantian peminat untuk melihat interaksi generasi adiwira tempatan itu.

Episod khas ‘Extended Version’ bakal ditayangkan di stesen televisyen tempatan TV3 dan stesen televisyen Indonesia RTV pada cuti sekolah Mac ini dan diikuti tayangan khas klip pendek edisi raya bersempena perayaan Aidilfitri pada Mei nanti.

Sementara itu, kenyataan itu memaklumkan 13 Mac adalah hari jadi BoBoiBoy dan sambutan telah diraikan dengan meriah oleh peminat dan penonton serata dunia pada Sabtu lalu.

“Dengan penggunaan tanda pagar #HappyBoBoiBoyDay, ratusan hasil seni dan rakaman video oleh peminat-peminat telah dimuat naik di ruangan media sosial dan kemeriahannya tidak terhenti di situ sahaja.

“Pelbagai program, acara menarik dan barangan keluaran terbaharu telah diaturkan oleh pihak Monsta bagi meraikan tahun terbesar buat siri BoBoiBoy ini bersama para peminat dan penonton seisi keluarga,” katanya.

Menurut kenyataan itu, BoBoiBoy bukan sekadar hiburan animasi semata-mata dan sejak sedekad lalu, cerita itu membawakan mesej murni yang boleh diteladani oleh anak muda, selain menjadikan karakter BoBoiBoy lebih dekat di hati rakyat Malaysia serta simbol ‘role model’ dalam kalangan kanak-kanak.

Bermula di kaca televisyen Malaysia, BoBoiBoy kini berjaya menembusi lebih 70 negara di seluruh dunia antaranya Korea, China, Turki dan Amerika Syarikat.

“Walaupun ramai penonton dan peminat bakal mengenang perjalanan BoBoiBoy selama sedekad ini dengan penuh perasaan nostalgia, Monsta memberikan kepastian bahawa sambutan 10 tahun bersama BoBoiBoy tidak akan terhenti di sini.

“Monsta mengetengahkan tanda pagar #BoBoiBoyBeyond10 sebagai kata kunci untuk ulang tahun ini, dengan harapan siri animasi BoBoiBoy akan terus mencipta nama selepas sedekad sudah bertapak dalam industri animasi tempatan,” katanya.


ATM tidak terima laporan rasmi ancaman penggodam luar – Hishammuddin

Menteri Kanan Pertahanan Datuk Seri Hishammuddin Tun Hussein berkata dakwaan itu datang daripada sebuah firma keselamatan siber persendirian berpangkalan di Amerika Syarikat.

“Kita tidak boleh bertindak berdasarkan kepada sebarang dakwaan syarikat persendirian. Kementerian saya (Kementerian Pertahanan) menerusi Bahagian Staf Perisikan Pertahanan dan Pusat Operasi Pertahanan Siber (CDOC) ATM bagaimanapun sentiasa proaktif dalam memantau apa jua kemungkinan penggodam menggodam sistem kita,” katanya pada sidang media pasca Aspirasi Keluarga Malaysia 100 Hari di Wisma Perwira ATM di sini.

Ditanya sama ada dakwaan tersebut merupakan langkah negara luar selaku kuasa besar dalam merencana geopolitik semasa, Hishammuddin tidak menolak kemungkinan itu.

“Mungkin geopolitk…dan apa jua kenyataan satu kuasa besar akan mendapat reaksi daripada kuasa besar lain jadi negara kecil seperti kita terpaksa berhadapan dengan situasi ini secara tidak langsung.

“Namun tugas saya adalah untuk melihat kepada keselamatan dan pertahanan kita secara realiti. Tidaklah untuk terlalu mengikut geopolitik itu dan pertimbangan pihak tertentu namun kita sentiasa mempunyai agensi yang ditugaskan serta kepakaran bagi menentukan kesahihan dakwaan dibuat mereka,” katanya.

Baru-baru ini, media asing melaporkan penggodam dari China didakwa kini menyasarkan laman siber angkatan tentera dan jabatan kerajaan beberapa negara Asia Tenggara.

Menurut laporan media berkenaan, siasatan firma berpangkalan di Amerika Syarikat itu mendapati kebanyakan negara sasaran adalah yang ada kaitan dengan tuntutan wilayah di Laut China Selatan atau projek infrastruktur strategik. – BERNAMA


Agong perkenan 12 akta yang diluluskan Parlimen – Yang Dipertua Dewan Rakyat

KUALA LUMPUR, 1 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan 12 akta yang diluluskan pada Mesyuarat Kedua Penggal Keempat Parlimen Ke-14 yang lepas.

Yang Dipertua Dewan Rakyat Tan Sri Azhar Azizan Harun berkata ia membabitkan Akta Perbekalan 2022 (Belanjawan 2022), Akta Perihal Pemerdagangan (Pindaan) 2021, Akta Ordinan Peguambela (Sabah) (Pindaan) 2021, Akta Kewangan 2021 dan Akta Langkah-Langkah Sementara Bagi Mengurangkan Kesan Penyakit Koronavirus 2019 (COVID-19) (Pindaan) 2021.

Akta yang turut diperkenan Seri Paduka ialah Akta Lembaga Angkasa Malaysia 2022, Akta Harta Pusaka Kecil (Pembahagian) (Pindaan) 2022, Akta Antipemerdagangan Orang dan Antipenyeludupan Migran (Pindaan) 2021, Akta Perlembagaan (Pindaan) 2021 (berkaitan Perjanjian Malaysia 1963 (MA63)), Akta Hak Cipta (Pindaan) 2021, Akta Pemuliharaan Hidupan Liar (Pindaan) 2021 dan Akta Perbadanan Insurans Deposit Malaysia (Pindaan) 2021.

Azhar berkata demikian pada permulaan persidangan Dewan Rakyat hari ini. Al-Sultan Abdullah berkenan merasmikan istiadat pembukaan Mesyuarat Pertama Penggal Kelima Parlimen ke-14 itu semalam.

Azhar turut memaklumkan dewan mengenai perutusan Yang Dipertua Dewan Negara Tan Sri Dr Rais Yatim yang menyatakan persetujuan Dewan Negara terhadap kesemua 16 rang udang-undang yang diluluskan Dewan Rakyat pada Mesyuarat Kedua Penggal Keempat Parlimen Ke-14.

Sementara itu, Azhar mengingatkan semua Ahli Dewan Rakyat supaya mematuhi semua prosedur operasi standard (SOP) yang ditetapkan sepanjang berlangsung persidangan Parlimen bagi memastikan tidak berlaku penularan COVID-19.

“Saya mengingatkan Ahli Yang Berhormat semua agar memakai pelitup muka kecuali ketika berucap dalam Dewan Rakyat. Ahli-ahli Berhormat juga perlu menjalani saringan COVID-19 setiap Isnin dan Rabu di Parlimen,” katanya. – BERNAMA


Aksi Melaka United-KL City FC masih tertangguh

MASALAH teknikal membabitkan bekalan elektrik di Stadium Hang Jebat sebentar tadi, telah menyebabkan perlawanan separuh akhir Piala Malaysia antara Melaka United FC menentang Kuala Lumpur City FC tertangguh sementara waktu.

Setakat artikel ini ditulis, tidak dapat dipastikan sama ada perlawanan itu akan ditangguh ke hari lain atau dimulakan lebih lewat berbanding jadual asal.


Anggota polis trafik maut, enam ahli keluarga cedera

KOTA BHARU, 1 Mei – Seorang anggota polis trafik maut selepas kenderaan yang dipandunya terlibat kemalangan di Kilometer 15, Jalan Gua Musang-Kuala Krai, pada awal pagi tadi.

Ketua Jabatan Siasatan dan Penguatkuasaan Trafik negeri Supt Shuhaimi Jusoh berkata dalam kejadian 4.50 pagi itu, mangsa Ahmad Ibrahim, 31, yang bertugas di Balai Polis Trafik Klang Selatan, Selangor maut di tempat kejadian, manakala anaknya Nur Ariana Sofia, 3, cedera parah dan lima penumpang lain cedera ringan.

“Mangsa yang memandu kereta perodua Aruz itu dalam perjalanan dari Gua Musang untuk menghantar ahli keluarganya ke Kampung Manik Urai di Kuala Krai, dipercayai telah hilang kawalan sebelum memasuki laluan bertentangan lalu terbabas ke dalam sungai,” katanya dalam kenyataan hari ini.

Beliau berkata kesemua mangsa telah dibawa ke Hospital Gua Musang untuk tindakan selanjutnya dan kes disiasat di bawah Seksyen 41(1) Akta Pengangkutan Jalan 1987.- BERNAMA


‘Singgit Seposen’ diperluas, mudahkan rakyat jual sisa buangan

RIM 13 Ogos – Program ‘Singgit Seposen’ akan diperluaskan ke seluruh negeri ini bagi memudahkan rakyat menjual sisa buangan yang boleh dikitar semula.

Exco Pendidikan dan Teknologi negeri Datuk Rais Yasin berkata, program yang telah dilaksanakan sebelum ini akan diteruskan bagi memberi kesedaran terhadap amalan kitar semula disamping mampu membantu masyarakat menjana pendapatan sampingan hasil jualan sisa buangan.

“Program Singgit Seposen ini telah memberi pendapatan kepada mereka yang hadir ke sini untuk menjual beberapa jenis sisa yang boleh dikitar semula antaranya sisa minyak masak, fabrik, elektronik, tin aluminum, botol kaca, kertas dan botol plastik minuman.

“Saya mewakili kerajaan negeri merakamkan jutaan terima kasih kepada semua pihak terlibat antaranya Perbadanan Teknologi Hijau Melaka (PTHM), Majlis Perbandaran Jasin (MPJ), Perbadanan Pengurusan Sisa Pepejal dan Pembersihan Awam (SWCorp) dan SWM Environment Sdn Bhd (SWM Environment).

“Bagi meneruskan lagi usaha ini, PTHM selepas ini akan menganjurkan lagi program ini menerusi kerjasama Majlis Perbandaran ALor Gajah (MPAG) pada Oktober akan datang,” katanya.

Mengulas lanjut, Rais berkata hasil program yang dijalankan hari ini pihaknya telah berjaya mengutip nilai keseluruhan sisa buangan sebanyak 4,500 kilogram (kg) hasil kerjasama dari masyarakat kawasan berkenaan.

“Ia meliputi sebanyak 658kg minyak masak terpakai, 1,598kg fabrik, 552kg elektronik, 102kg tin aluminium, 146kg botol kaca, 1,117kg kertas dan 286kg botol plastik minuman.

“Hasil kutipan wang yang diagihkan adalah sebanyak RM2,300 telah dicapai di sepanjang program yang diadakan secara pandu lalu, hari ini,” katanya.


CAAM terima maklumat kemalangan udara babitkan sebuah helikopter di Cameron Highlands

PUTRAJAYA, 26 Okt – Pihak Berkuasa Penerbangan Awam Malaysia (CAAM) mengesahkan menerima maklumat berhubung kemalangan udara membabitkan sebuah helikopter berhampiran Tanah Rata di Cameron Highlands, Pahang pada pukul 1.03 tengah hari hari ini.

Ketua Pegawai Eksekutif CAAM Datuk Chester Voo dalam satu kenyataan berkata helikopter jenis Airbus AS 355 F2 itu dikendalikan Layang Layang Aerospace Sdn Bhd, membawa seorang juruterbang dan lima penumpang ketika kemalangan.

Voo berkata helikopter dengan nombor pendaftaran 9M-SSW itu berlepas dari Kampung Gawin, Kelantan ke Tanjung Rambutan, Perak pada 12.20 tengah hari.

Beliau berkata Pusat Kawalan Operasi Kecemasan (EOC) CAAM dan Pusat Koordinasi Menyelamat Aeronautial (ARCC) di Pusat Kawalan Trafik Udara Kuala Lumpur (KLATCC) di Sepang diaktifkan segera pada 1.11 tengah hari.

“Unit mencari dan menyelamat pertama melalui jalan darat telah digerakkan ke lokasi kejadian 19 minit kemudian dan usaha mencari dan menyelamat masih dijalankan,” katanya.

Voo berkata siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia mengikut Bahagian 26 Peraturan-Peraturan Penerbangan Awam 2016.


Rogol anak tiri, hukuman penjara 1,050 tahun dikurangkan kepada 42 tahun

KLANG, 7 Mac – Mahkamah Tinggi di sini hari ini mengetepikan hukuman penjara 1,050 tahun yang merupakan rekod hukuman penjara tertinggi setakat ini bagi kesalahan merogol, yang dijatuhkan ke atas seorang lelaki kerana merogol anak perempuan tirinya.

Hakim Datuk Azmi Abdullah membuat keputusan itu selepas membenarkan rayuan lelaki yang berusia 34 tahun itu terhadap hukuman penjara tersebut dan mengurangkan hukuman kepada 42 tahun tetapi mengekalkan hukuman 24 sebatan yang dijatuhkan Mahkamah Sesyen di sini pada 27 Jan tahun lepas.

Hakim Azmi menyemak semula hukuman penjara  1,050 tahun yang dijatuhkan sebelum ini selepas lelaki itu mengaku bersalah atas 105 pertuduhan merogol anak tirinya sejak remaja itu berusia 12 tahun dan meminda hukuman itu kepada 14 tahun penjara bagi setiap tahun kesalahan itu dilakukan pada 2018, 2019 dan 2020.

Dalam penghakimannya, beliau berkata hukuman yang dijatuhkan Hakim Mahkamah Sesyen adalah bersifat suatu mengikut perasaan dan jelas terlampau berlebihan serta ianya adalah suatu “crushing sentence”.

“Mahkamah ini mendapati hukuman 1,050 tahun adalah satu hukuman yang sememangnya tidak munasabah kerana ianya tidak mungkin akan dapat dijalani kerana perayu tidak mungkin akan mencapai umur tersebut. Malahan umur 100 tahun pun jarang dicapai seisi penduduk dunia,” katanya.

Beliau berkata dari segi hukuman, Seksyen 377B Kanun Keseksaan (kesalahan rogol) memperuntukkan bahawa hukuman penjara yang boleh dijatuhkan adalah mencapai 20 tahun dan dengan itu hukuman 10 tahun penjara bagi setiap pertuduhan adalah satu hukuman yang berada di dalam kerangka hukuman yang boleh dijatuhkan oleh Hakim Mahkamah Sesyen.

“Hakim Mahkamah Sesyen di dalam kes ini menggunakan budi bicaranya untuk kesemua 10 tahun tersebut berjalan secara berasingan dan ini menjadikan hukuman itu mencecah 1,050 tahun penjara iaitu satu jumlah yang boleh dikatakan sebagai satu rekod untuk pemenjaraan di negara kita.

Setakat ini, tidak ada nas yang mengatakan bahawa jumlah hukuman yang boleh dijatuhkan tidak boleh melebihi suatu angka yang disifatkan maksimum. Namun begitu, mahkamah dalam menjatuhkan hukuman perlu menilai banyak faktor,” katanya.

Bagaimanapun Hakim Azmi berkata mahkamah tidak boleh memandang sepi terhadap apa yang telah dialami oleh mangsa yang baru berusia 12 tahun semasa kejadian jenayah bermula.

Pada 27 Jan tahun lepas, lelaki itu mengaku bersalah atas 105 pertuduhan  merogol anak tirinya di sebuah rumah di Sungai Way, Petaling Jaya, Selangor sejak 5 Jan 2018 hingga 24 Feb 2020 mengikut Seksyen 376B Kanun Keseksaan yang memperuntukkan hukuman penjara sehingga 20 tahun serta sebat.

Pendakwaan dikendalikan Timbalan Pendakwa Raya Aimi Syazwani Sarmin manakala perayu diwakili peguam V Vemal Arasan dan K A Ramu. – BERNAMA


Dron ciptaan UTeM menang pingat emas di WICO 2021

Pensyarah Kanan Fakulti Kejuruteraan Mekanikal (FKM) merangkap Ketua Penyelia Projek, Dr Juffrizal Karjanto berkata, produk berkenaan dibangunkan kumpulan mahasiswa daripada FKM, Fakulti Kejuruteraan Elektronik dan Kejuruteraan Komputer, Fakulti Teknologi Maklumat dan Komunikasi serta dua penyelia yang juga pensyarah kanan FKM.

Juffrizal berkata, empat pelajar itu adalah Iqbal Hakimi Mohammad Feirdaus, 20, Nurul Khalida Kasim, 23, Muhammad Haziq Mohd Hamizat, 22, dan Aqil Haikal Jalalus Sayuti, 21, manakala dua penyelia pula adalah Dr Fudhail Abdul Munir dan Dr Nidzamuddin Md Yusof.

Beliau berkata dron berkenaan dibangunkan secara berperingkat bermula awal tahun lepas hingga pertengahan tahun ini dengan pembangunannya masih dilakukan secara berterusan sehingga kini.

“Antara kelebihan produk tersebut ialah ia dibangunkan dengan kos efektif dan berkeupayaan dikomersialkan di peringkat tempatan dan antarabangsa bagi kegunaan pengawasan, pencarian dan penghantaran ke kawasan yang terbuka serta ruangan sempit.

“Dron tersebut telah diuji oleh Persatuan Aktivis UAV Dron Malaysia (MUDAS) dan ia mempunyai kelajuan hingga 50 kilometer sejam di samping berkeupayaan terbang lebih daripada 80 kaki (24.3 meter) dan mempunyai waktu penerbangan sehingga dua jam tanpa pengecasan semula,” katanya dalam kenyataan hari ini.

Katanya, pencapaian berkenaan juga diharap dapat membuka mata peserta tempatan khususnya golongan belia untuk bersama mengembangkan bakat inovasi, sains dan teknologi agar negara terus setanding dengan negara-negara maju.

Sementara itu, Naib Canselor UTeM Prof Datuk Dr Raha Abdul Rahim berkata, kejayaan itu selari dengan matlamat UTeM untuk memastikan mahasiswanya terus menyerlah bukan hanya di peringkat nasional malah merentas sempadan global.

WICO 2021 yang dianjurkan Korea University Invention Association secara dalam talian itu menghimpunkan lebih 1,000 pelajar serta pencipta dari lebih 25 negara seluruh dunia antaranya Amerika Syarikat, Kanada, China, Romania, Taiwan, Emiriah Arab Bersatu, Iran, Iraq, Thailand dan India.


‘2022 tutup buku’: Imbasan Oktober 2022

KUALA LUMPUR – Parlimen dibubarkan, 10 Oktober lalu bagi memberi laluan kepada Pilihan Raya Umum ke-15 (PRU15) diadakan.
Mantan Perdana Menteri Datuk Seri Ismail Sabri Yaakob mengumumkan pembubaran itu di Bangunan Perdana Putra pada 3 petang, satu pengumuman yang dinanti-nantikan banyak pihak selepas desas-desus mengenainya bertiup kencang sejak akhir September.

SERI BENDAHARA – Sambutan hari perbandaran membabitkan semua pihak berkuasa tempatan (PBT) di negeri ini perlu menjadikan Program Selawat Mega sebahagian dalam pengisian program umum.
Ketua Menteri, Datuk Seri Utama Sulaiman Md Ali mengarahkan pengisian program selawat sebagai satu acara penting dalam majlis sambutan rasmi kerajaan di negeri ini.

PUTRAJAYA– Suruhanjaya Pilihan Raya (SPR) menetapkan 19 Nov sebagai tarikh pengundian untuk pengundi Malaysia melaksanakan tanggungjawab pada Pilihan Raya Umum ke-15 (PRU15).
Mengumumkan tarikh penting itu di sini, Pengerusi SPR Tan Sri Abdul Ghani Salleh turut mengumumkan tarikh penamaan calon ditetapkan pada 5 Nov manakala pengundian awal pada 15 Nov.

SARAWAK – Melaka merangkul tiga Anugerah Emas pada Malam Anugerah Emas Majlis Pelancongan Malaysia (MTC) yang berlangsung di Borneo Convention Centre Kuching (BCCK), 22 Oktober lalu.
Pengiktirafan terbesar yang dirangkul ialah Gold Award World Tourism Heritage yang diterima Exco Pelancongan, Warisan dan Kebudayaan Datuk Muhammad Jailani Khamis mewakili Kerajaan Negeri Melaka.

KOTA LAKSAMANA – Sambutan Hari Petugas Pembersihan bakal diadakan bermula tahun hadapan bagi memberi pengiktirafan kepada petugas pembersihan yang juga hero tidak didendang di negeri ini.
Ketua Menteri Datuk Seri Utama Sulaiman Md Ali berkata, Kerajaan Negeri sentiasa komited dalam mengiktiraf budaya kerja cemerlang, komitmen dan jasa yang diberikan oleh petugas sektor pembersihan.

MELAKA – Bekas Mufti Melaka, Datuk Mohd Yunus Mohd Yatim yang pernah berkhidmat pada era tahun 90-an di negeri ini meninggal dunia, 27 Oktober lalu.
Allahyarham menghembuskan nafas terakhir pada usia 93 tahun di kediaman anaknya di Kuala Lumpur kira-kira jam 10.30 malam.

BANDARAYA MELAKA – Lebih 2,000 kakitangan Syarikat Air Melaka Berhad (SAMB) Melaka termasuk yang sudah bersara berhimpun bagi meraikan sambutan Jubli Emas 50 Tahun di Stadium Hang Tuah, di sini, 29 Oktober lalu.


Wanita antara tiga ditahan curi komponen kereta

KUALA LUMPUR, 5 Jun – Seorang wanita dan dua lelaki ditahan kerana disyaki terlibat dengan kes curi sport rim dan tayar kereta di sebuah bengkel di Industrial Park, Ampang, semalam.

Ketua Polis Daerah Ampang Jaya ACP Mohamad Farouk Eshak dalam kenyataan hari ini berkata polis turut merampas satu tayar bersama sport rim yang dipercayai barang kes yang hilang, tiga telefon bimbit serta dua kereta jenis Proton Wira Aeroback dan Proton Wira yang digunakan semasa kejadian.

Beliau berkata pihaknya menerima aduan daripada pekerja bengkel itu bahawa kesemua tayar serta sport rim kereta jenis Honda Accord milik pelanggan telah dicuri semasa hendak membuka bengkel pada 24 Mei lepas.

“Suspek berumur 23 hingga 33 tahun itu juga mempunyai rekod jenayah lampau berkaitan dadah dan jenayah. Mereka direman hingga 7 Jun ini untuk siasatan mengikut Seksyen 379A(1) Kanun Keseksaan kerana mencuri komponen kenderaan,” katanya.- BERNAMA


PRU15: Hindari pasang bahan kempen di premis atau pepasangan elektrik TNB

KUALA LUMPUR, 2 Nov – Tenaga Nasional Berhad (TNB) mengingatkan parti-parti politik agar tidak memasang bahan kempen di premis dan pepasangan elektrik milik syarikat itu sepanjang tempoh kempen Pilihan Raya Umum ke-15 (PRU15) bermula dari 5 hingga 18 Nov ini.

Ketua Pegawai Rangkaian Pembahagian TNB Wan Nazmy Wan Mahmood berkata perbuatan itu boleh mengundang bahaya kerana berisiko mengakibatkan renjatan elektrik selain menyebabkan gangguan bekalan elektrik jika percikan arka (flashover) berlaku sehingga merosakkan harta benda bahkan boleh mengancam nyawa.

“Pemasangan bahan-bahan kempen itu juga boleh menghalang warga kerja TNB mendapat akses untuk kerja-kerja penyelenggaraan dan pemulihan bekalan,’’ katanya dalam kenyataan hari ini.

TNB menjelaskan bahawa larangan itu termasuk menampal atau menggantung poster, bendera dan sepanduk di menara penghantaran, tiang elektrik, peti pembekal, pencawang, tiang elektrik konkrit dan talian atas.

Orang ramai juga dinasihati agar tidak memegang, membawa atau memasang tiang bendera di bawah talian penghantaran elektrik termasuk tiang bendera yang diperbuat daripada buluh yang boleh menyebabkan renjatan elektrik.


Quartararo, Morbidelli, teruja memulakan semula musim MotoGP 2020

KUALA LUMPUR 17 Jun – Pasangan pelumba Petronas Yamaha Sepang Racing Team (SRT), Franco Morbidelli dan Fabio Quartararo kini amat teruja menunggu untuk kembali berlumba dalam Kejohanan MotoGP bulan hadapan, selepas ia ditangguhkan akibat pandemik Covid-19.

Quartararo menjelaskan yang beliau amat gembira dengan pengumuman oleh Dorna Sports selaku pemegang hak eksklusif komersial dan televisyen MotoGP, dan juga Persatuan Pasukan Perlumba Antarabangsa (IRTA) berkaitan jadual baru kalendar MotoGP yang akan menyaksikan 16 perlumbaan diadakan termasuk MotoGP Malaysia pada November.

“Ia satu kalendar yang berlainan, yang boleh dijalankan dalam situasi luar biasa ini. Kami akan hadapi perlumbaan berturut-turut di litar yang sama dan jumlah GP yang kurang, tetapi saya rasa apa yang lebih penting ialah untuk menamatkan perlumbaan dan hadapi satu-satu perlumbaan dahulu,” katanya dalam kenyataan yang dikeluarkan pasukannya, hari ini.

“Anda perlu amat berhati-hati dengan kemalangan dan kecederaan, kerana dalam kejohanan yang begitu rapat, satu kecederaan boleh menyebabkan anda terkeluar dari banyak perlumbaan. Ia juga amat penting untuk mengikuti protokol dengan betul,” tambah pelumba kelahiran Perancis yang menamatkan tujuh perlumbaan di podium pada musim lepas.

Morbidelli yang menyatakan perasaan yang sama, turut berterima kasih dengan Dorna Sports, IRTA yang mana pelumba boleh memulakan perlumbaan mulai bulan hadapan.

“Kami akan rindukan peminat dan suasana minggu GP yang normal, tetapi kami faham yang ini merupakan situasi percubaan dan tidak lama lagi kita akan kembali kepada kehidupan normal.

“Untuk sampai ke tahap itu, kita perlu bertindak dengan selamat dan bertanggungjawab. Dorna dan IRTA telah berjaya menganjurkan sesuatu yang dianggap mustahil, jadi sekarang kita perlu ikuti nasihat dan elakkan isu pada saat akhir,” katanya.

Sementara itu prinsipal pasukan Petronas Yamaha SRT Datuk Razlan Razali menyatakan yang pasukan itu bersedia untuk megikuti prosedur operasi standard (SOP) yang ditetapkan Dorna Sports, bagi mengelakkan penularan jangkitan Covid-19.

“Walaupun kami akan kembali beraksi, ia akan kelihatan lain di litar. Perlumbaan pertama akan diadakan tanpa penonton dan jumlah orang yang kurang di paddok berbanding sebelum ini. Kami berharap untuk kembali normal selepas ini dan tetapi buat masa ini, terdapat beberapa sekatan dikenakan,” katanya.

Kejohanan MotoGP Dunia 2020 akan akan melibatkan 13 pusingan perlumbaan di Eropah antara Julai dan November, dengan terdapatnya potensi untuk empat pusingan di luar Eropah pada November dan Disember.

Pusingan pertama menyaksikan pasukan akan ke Sepanyol untuk perlumbaan pada dua hari minggu di Jerez iaitu pada 19 dan 26 Julai.